(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΛΕ΄

Δευτέρα 11 Μαΐου 2020

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Τετάρτης 13ης Μαΐου 2020, σελ.   
2. Συζήτηση επικαίρων ερωτήσεων:   
 α) προς την Υπουργό Πολιτισμού και Αθλητισμού, με θέμα: «Η Κυβέρνηση δίνει την χαριστική βολή στους ανθρώπους του Πολιτισμού», σελ.   
 β) προς τον Υπουργό Εσωτερικών:  
 i. με θέμα: « Έμπρακτη αναγνώριση των υπαλλήλων ΟΤΑ που βρίσκονται στην πρώτη γραμμή», σελ.   
 ii. με θέμα: «Χορήγηση έκτακτου επιδόματος στους εργαζομένους στην τοπική διοίκηση», σελ.   
 iii. με θέμα: «Ιδιωτικοποίηση διαχείρισης του Λόφου Φιλοπάππου από ανώνυμη εταιρία ΟΤΑ κατά παράβαση νόμου», σελ.   
 γ) προς τον Υπουργό Τουρισμού, με θέμα: «Η τουριστική οικονομία της Χαλκιδικής αγωνιά για την επόμενη ημέρα», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση Εκθέσεως Διαρκούς Επιτροπής:

Η Διαρκής Επιτροπή Παραγωγής και Εμπορίου καταθέτει την Έκθεσή της επί του σχεδίου νόμου του Υπουργείου Περιβάλλοντος και Ενέργειας «Κύρωση της Διακυβερνητικής Συμφωνίας μεταξύ της Κυπριακής Δημοκρατίας, του Κράτους του Ισραήλ, της Ελληνικής Δημοκρατίας και της Ιταλικής Δημοκρατίας για ένα σύστημα αγωγού για τη μεταφορά φυσικού αερίου από την Ανατολική Μεσόγειο προς τις ευρωπαϊκές αγορές». , σελ.

ΠΡΟΕΔΡΕΥΟΥΣΑ

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος  
ΣΑΚΟΡΑΦΑ Σ. , σελ.  
ΣΚΟΥΡΟΛΙΑΚΟΣ Π. , σελ.  
  
Β. Επί των επικαίρων ερωτήσεων:  
ΒΕΡΝΑΡΔΑΚΗΣ Χ. , σελ.  
ΘΕΟΔΩΡΙΚΑΚΟΣ Π. , σελ.  
ΘΕΟΧΑΡΗΣ Θ. , σελ.  
ΛΙΑΚΟΥΛΗ Ε. , σελ.  
ΜΑΛΑΜΑ Κ. , σελ.  
ΜΕΝΔΩΝΗ Σ. , σελ.  
ΣΚΟΥΡΟΛΙΑΚΟΣ Π. , σελ.  
ΣΥΝΤΥΧΑΚΗΣ Ε. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΛΕ΄

Δευτέρα 11 Μαΐου 2020

Αθήνα, σήμερα στις 11 Μαΐου 2020, ημέρα Δευτέρα και ώρα 18.01΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Η΄ Αντιπροέδρου αυτής κ. **ΣΟΦΙΑΣ ΣΑΚΟΡΑΦΑ**.

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 8-5-2020 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΛΔ΄ συνεδριάσεώς του, της Παρασκευής 8 Μαΐου 2020, σε ό,τι αφορά την ψήφιση στο σύνολο του σχεδίου νόμου του Υπουργείου Μετανάστευσης και Ασύλου: «Βελτίωση της μεταναστευτικής νομοθεσίας, τροποποίηση διατάξεων των νόμων 4636/2019 (Α΄ 169), 4375/2016 (Α΄ 51), 4251/2014 (Α΄ 80) και άλλες διατάξεις»).

Κυρίες και κύριοι συνάδελφοι, πριν εισέλθουμε στη συζήτηση των επικαίρων ερωτήσεων, έχω την τιμή να ανακοινώσω στο Σώμα το δελτίο επικαίρων ερωτήσεων της Τετάρτης 13ης Μαΐου 2020, το οποίο έχει ως εξής:

Α. ΕΠΙΚΑΙΡΕΣ ΕΡΩΤΗΣΕΙΣ  Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 662/4-5-2020 επίκαιρη ερώτηση του Βουλευτή Α΄ Αθηνών της Νέας Δημοκρατίας κ. Κωνσταντίνου Μπογδάνουπρος τον ΥπουργόΑνάπτυξης και Επενδύσεων, με θέμα: «Λειτουργία Εγγυοδοτικού Ταμείου για την ενίσχυση της οικονομίας και των επιχειρήσεων.»

2. Η με αριθμό 686/11-5-2020 επίκαιρη ερώτηση του Βουλευτή Β΄ Πειραιώς του Συνασπισμού Ριζοσπαστικής Αριστεράς κ.Τρύφωνα Αλεξιάδηπρος τον Υπουργό Οικονομικών, με θέμα: «Ορισμός γενικού διευθυντή Σώματος Δίωξης Οικονομικού Εγκλήματος.»

3. Η με αριθμό 675/11-5-2020 επίκαιρη ερώτηση του Βουλευτή Ηλείας του Κινήματος Αλλαγής κ. Μιχαήλ Κατρίνηπρος τον ΥπουργόΑγροτικής Ανάπτυξης και Τροφίμων, με θέμα: «Άμεση στήριξη για τους αγρότες και τους κτηνοτρόφους της Ηλείας.»

4. Η με αριθμό 684/11-5-2020 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελήπρος την ΥπουργόΠαιδείας και Θρησκευμάτων, με θέμα: «Την αναστολή σχολικών εκδρομών εσωτερικού και εξωτερικού χωρίς την πρόβλεψη για επιστροφή χρημάτων.»

5. Η με αριθμό 667/7-5-2020 επίκαιρη ερώτηση του Βουλευτή Σερρών της Ελληνικής Λύσης κ. Κωνσταντίνου Μπούμπαπρος τον ΥπουργόΕσωτερικών,με θέμα: «Πρόσληψη μονίμων καθαριστριών στα σχολεία.»

Β. ΕΠΙΚΑΙΡΕΣ ΕΡΩΤΗΣΕΙΣ  Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 676/11-5-2020 επίκαιρη ερώτηση της Βουλευτού Δράμας του Κινήματος Αλλαγής κ. Χαρούλας (Χαράς) Κεφαλίδου προς την ΥπουργόΠαιδείας και Θρησκευμάτων, με θέμα: «Ποια είναι τελικά η πραγματική εικόνα στα σχολεία μια εβδομάδα μετά το άνοιγμα;»

2. Η με αριθμό 685/11-5-2020 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικόλαου Παπαναστάσηπρος τον ΥπουργόΟικονομικών,με θέμα: «Να μην περικοπούν οι αποδοχές και τα δικαιώματα των εργαζόμενων της Ελληνικής Αεροπορικής Βιομηχανίας.»

3. Η με αριθμό 687/11-5-2020 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελήπρος τον ΥπουργόΕσωτερικών**,** με θέμα: «Μονιμοποίηση όλων των συμβασιούχων στη σχολική καθαριότητα και προσλήψεις νέου μόνιμου προσωπικού καθαριότητας για την επαρκή κάλυψη των σχολικών μονάδων.»

4. Η με αριθμό 688/11-5-2020 επίκαιρη ερώτηση του Βουλευτή Αχαΐας του Κομμουνιστικού Κόμματος Ελλάδας κ. Νικόλαου Καραθανασόπουλουπρος τον ΥπουργόΑνάπτυξης και Επενδύσεων,με θέμα: «Να σταματήσει τώρα η συμπαιγνία Κυβερνήσεων-ΕΕ-Βιομηχάνων σε βάρος των μικρών αμπελοκαλλιεργητών και αμβυκούχων».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 5067/20-3-2020 ερώτηση της Βουλευτού Β2 Δυτικού Τομέα Αθηνών του Συνασπισμού Ριζοσπαστικής Αριστεράς κ. Χαρούλας (Χαράς) Καφαντάρη προς τον ΥπουργόΑνάπτυξης και Επενδύσεων,με θέμα: «Συμπληρωματικά μέτρα στήριξης μικρομεσαίων επιχειρήσεων και εμπόρων».

2. Η με αριθμό 5051/20-3-2020 ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον ΥπουργόΟικονομικών,με θέμα: «Άμεσα μέτρα και βιώσιμες λύσεις για τους δανειολήπτες.».

3. Η με αριθμό 5078/21-3-2020 ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον ΥπουργόΑγροτικής Ανάπτυξης και Τροφίμων,με θέμα: «Μέτρα στήριξης των αγροτών και των κτηνοτρόφων για την αντιμετώπιση των επιπτώσεων της πανδημίας του κορωνοϊού».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι δεν θα απαντηθεί λόγω αναρμοδιότητας η με αριθμό 4922/13-3-2020 ερώτηση, κατ’ άρθρον 130 παράγραφος 5 του Κανονισμού της Βουλής, που απευθύνεται στον Υπουργό Οικονομικών κ. Χρήστο Σταϊκούρα.

Οι επίκαιρες ερωτήσεις που θα συζητηθούν είναι οι εξής:

Η με αριθμό 648/30-4-2020 επίκαιρη ερώτηση θα απαντηθεί από την Υπουργό Πολιτισμού και Αθλητισμού κ. Στυλιανή Μενδώνη.

Οι με αριθμό 644/28-4-2020, 653/4-5-2020 και 657/4-5-2020 επίκαιρες ερωτήσεις θα απαντηθούν από τον Υπουργό Εσωτερικών κ. Παναγιώτη Θεοδωρικάκο.

Η με αριθμό 649/30-4-2020 επίκαιρη ερώτηση θα απαντηθεί από τον Υπουργό Τουρισμού κ. Θεοχάρη Θεοχάρη.

Ξεκινούμε τώρα με την πρώτη με αριθμό 648/30-4-2020 επίκαιρη ερώτηση πρώτου κύκλου του Βουλευτή Α΄ Ανατολικής Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκουπρος την ΥπουργόΠολιτισμού και Αθλητισμού, με θέμα: «Η Κυβέρνηση δίνει την χαριστική βολή στους ανθρώπους του πολιτισμού».

Κύριε συνάδελφε, έχετε τον λόγο για δύο λεπτά προκειμένου να αναπτύξετε την ερώτησή σας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κυρία Πρόεδρε.

Αξιότιμη κυρία Υπουργέ, η επίκαιρη ερώτηση που σας καταθέσαμε αφορούσε τις ενέργειές σας σε σχέση με την απαγόρευση της καλλιτεχνικής δραστηριότητας τους επόμενους έξι μήνες. Από τη σύνταξή της μέχρι σήμερα έπεσαν απανωτές ανακοινώσεις δικές σας, του κυβερνητικού εκπροσώπου και, τέλος, από κοινού στις οποίες ασαφώς και πρόχειρα αναμασούσατε τα ίδια και ίδια αναποτελεσματικά μέτρα.

Ανακοινώσατε πως από τον Μάρτιο σαράντα πέντε χιλιάδες μισθωτοί στον πολιτισμό δικαιούνται το επίδομα των 800 ευρώ. Όμως, σύμφωνα με τα στοιχεία της ΠΟΘΑ, κυρία Υπουργέ, οι εργαζόμενοι στον χώρο ξεπερνούν τις ενενήντα πέντε χιλιάδες. Ακόμα, λοιπόν, και αν είναι σωστό το νούμερο αυτό των σαράντα πέντε χιλιάδων, η πλειονότητα των εργαζομένων έχει μείνει εκτός των μέτρων στήριξης του ειδικού επιδόματος των 800 ευρώ.

Αναγγείλατε αναστολή ασφαλιστικών και φορολογικών υποχρεώσεων. Όμως, αυτό το μέτρο πρέπει να σας πω ότι απλώς συσσωρεύει χρέη, τα οποία δεν θα μπορέσουν να εξυπηρετηθούν, ειδικά μετά την πολιτιστική αναστολή που έχετε επιβάλει. Πού θα μαζέψουν λεφτά, όταν το καλοκαίρι δεν θα δουλέψει κανένας; Τι θα πληρώσει αργότερα; Και η περίφημη αυτορρύθμιση της αγοράς θα τσακίσει, βεβαίως, εργαζόμενους και μικρομεσαίες επιχειρήσεις στον χώρο του Πολιτισμού.

Ανακοινώσατε πως όσοι έλαβαν το ειδικό εποχικό επίδομα Σεπτεμβρίου - Νοεμβρίου 2019 και δεν είναι δικαιούχοι της ανεργίας του πρώτου τριμήνου του 2020 θα πάρουν 800 ευρώ. Μα, αυτή -πρέπει να σας πω- η γενναιόδωρη εξαγγελία σας αφορά μόνο δύο χιλιάδες οχτακόσια πενήντα ένα άτομα, σύμφωνα με τα στοιχεία από την Πανελλήνια Ομοσπονδία Θεάματος-Ακροάματος.

Κάνατε τις προσθέσεις, κυρία Υπουργέ; Τις κάνετε λάθος ή εμπαίζετε τους ανθρώπους του Πολιτισμού; Ξέρετε πόσοι είναι; Είναι δύο χιλιάδες οχτακόσιοι πενήντα ένας. Είναι χίλιοι διακόσιοι πέντε νομίζω μουσικοί, εφτακόσιοι δέκα ηθοποιοί, είκοσι χορευτές και κάποιοι άλλοι ακόμα. Επαναλαμβάνω ότι είναι δύο χιλιάδες οχτακόσια πενήντα ένα άτομα.

Μας είπατε πως δικαιούχοι της οικονομικής ενίσχυσης των 800 ευρώ έχουν καταστεί όλοι οι εργαζόμενοι των οποίων οι συμβάσεις εργασίας έληξαν πρόωρα πριν τον συμβατικό τους χρόνο. Είναι άλλο ένα ασαφές και εκτός πραγματικότητας μέτρο, διότι οι θεατρικοί επιχειρηματίες, κυρία Υπουργέ, βλέποντας τη μείωση των θεατών πριν το lockdown, διέκοψαν τις συμβάσεις των εργαζομένων τους και δεν μπορούσαν να δώσουν αναστολή.

Βεβαίως, το Υπουργείο Πολιτισμού, σε συνεργασία με το Υπουργείο Εργασίας, είπαν ότι θα ανοίξουν μια πλατφόρμα όπου θα μπορούν να συμπεριλαμβάνονται αυτοί οι εργαζόμενοι. Όμως, εάν γνωρίζατε πώς λειτουργεί η αγορά -και θα μου επιτρέψετε να σας πω ότι πέρασα σαράντα πέντε χρόνια από τη ζωή μου σε αυτή την αγορά ως στοιχείο της ενεργό και όχι ως παρατηρητής απ’ έξω ή πολιτικός προϊστάμενος- θα ξέρατε ότι είναι πιθανόν πολλοί επιχειρηματίες να μην το κάνουν, καθώς το να θέσουν σε αναστολή τους εργαζόμενους σημαίνει ότι όταν ανοίξουν, θα πρέπει να έχουν τον ίδιο αριθμό εργαζομένων. Τον χειμώνα ποιας χρονιάς θα ανοίξουν; Με ποια μέτρα;

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, ολοκληρώνετε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Κυρία Πρόεδρε, τον τελευταίο καιρό οι κοινοβουλευτικές διαδικασίες δεν περνούν την καλύτερη εποχή. Θα μου δώσετε λίγο χρόνο ακόμη να ολοκληρώσω.

**ΠΡΟΕΔΡΕΥΟΥΣΑ (Σοφία Σακοράφα):** Μπορείτε στη δευτερολογία σας να τοποθετηθείτε.Σας παρακαλώ πολύ. Ξέρετε τον Κανονισμό. Σας έδωσα ήδη ενάμισι λεπτό.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Δεν είμαστε σε κανονικές συνθήκες.

**ΠΡΟΕΔΡΕΥΟΥΣΑ (Σοφία Σακοράφα):** Σας παρακαλώ.Το ξέρω και γι’ αυτό πήρατε ενάμισι λεπτό παραπάνω.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Πρέπει με την ευαισθησία σας να αφήσετε να ακουστεί μια φωνή για τους ανθρώπους του πολιτισμού!

**ΠΡΟΕΔΡΕΥΟΥΣΑ (Σοφία Σακοράφα):** Βεβαίως, θα ακουστεί. Γι’ αυτό θα δευτερολογήσετε και εκεί θα πάρετε χρόνο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Κυρία Υπουργέ, έχετε ανακοινώσει ότι θα κάνετε πρόσκληση για επιχορήγηση απευθείας από το Υπουργείο με το ποσό των 2,5 εκατομμυρίων.

Κυρία Υπουργέ, έχει περάσει ένας χρόνος -σας το λέω με πολύ καλή διάθεση- από τότε που η πολιτική ηγεσία του Υπουργείου Πολιτισμού είναι στα χέρια σας. Αλήθεια, δεν μπορείτε να διαχωρίσετε τι είναι μέτρο στήριξης και τι πρόσκληση για επιχορήγηση; Να σας ρωτήσουμε. Η πρόσκληση για επιχορήγηση δεν είναι μέτρο στήριξης για τις ΑΜΚΕ για την περίοδο που είναι κλειστά τα θέατρα. Είναι ένα βοήθημα για να ξεκινήσουν ξανά δραστηριότητες, όταν αρχίζουν.

Το Μητρώο Καλλιτεχνών που ανακοινώσατε είναι αίτημα των εργαζομένων και αφορά και τους τεχνικούς.

Το μητρώο, κυρία Υπουργέ, θα οργανωθεί πρωτίστως με τη συμμετοχή των εργαζομένων, των σωματείων, των ενώσεών τους, των ανεξάρτητων φωνών και όχι αποκλειστικά στα γραφεία του Υπουργείου με τη συνδρομή ίσως κάποιων καλλιτεχνών του περιβάλλοντός σας.

Μας είπατε ότι θα οργανώσετε δράσεις ξοδεύοντας 15 εκατομμύρια, κυρία Υπουργέ. Όμως, 14 εκατομμύρια έχετε κόψει σε σχέση με τον προϋπολογισμό του ΣΥΡΙΖΑ. Ο ΣΥΡΙΖΑ το 2019 είχε προϋπολογίσει 49 εκατομμύρια.

**ΠΡΟΕΔΡΕΥΟΥΣΑ (Σοφία Σακοράφα):** Κύριεσυνάδελφε, επιτρέψτε μου, σας παρακαλώ πολύ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Τελείωσα.

Εσείς για το 2020 προϋπολογίσατε 15 εκατομμύρια λιγότερο.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Έχουν δικαιώματα, τα οποία έχετε ξεχάσει.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας μιλάει το Προεδρείο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Τελείωσα, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Σας παρακαλώ. Σας είπα ότι στην πρωτολογία σας κάνετε την ερώτηση. Κάνετε την ερώτησή σας και στη δευτερολογία θα σας δώσω χρόνο να τοποθετείτε. Αυτό που κάνετε είναι τοποθέτηση αυτή τη στιγμή. Σας παρακαλώ, να κρατήσουμε τον τύπο τουλάχιστον. Κάντε την ερώτησή σας και θα σας δώσω χρόνο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Δεν είναι καθόλου τοποθέτηση. Θα τοποθετηθώ μετά.

**ΠΡΟΕΔΡΕΥΟΥΣΑ (Σοφία Σακοράφα):** Σας παρακαλώ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Στο διά ταύτα, παρ’ ότι είχα και άλλα να πω, αλλά βλέπετε ότι δεν μου δίνεται η ευκαιρία από το Προεδρείο: κυρία Υπουργέ, θα ασχοληθείτε πραγματικά με τους δημιουργούς και τον χώρο; Θα αντιμετωπίσετε οριζόντια το πρόβλημα και όχι κάθετα συμπεριλαμβάνοντας μικρές κατηγορίες εργαζομένων, κάνοντας εντύπωση προς τα έξω στον κόσμο;

Γιατί τους δημιουργούς δεν τους ξεγελάει κανείς. Ξέρουν, έχουν τοποθετηθεί, τοποθετούνται κάθε μέρα, σας έχουν γυρίσει την πλάτη.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Όμως, είστε άδικος διότι το Προεδρείο σάς έδωσε υπερβολικό χρόνο. Έχετε ήδη φθασει στα έξι λεπτά και δέκα και ξέρετε ότι στην ερώτηση έχουμε δύο λεπτά. Σας έδωσα πολύ χρόνο για να κάνετε την ερώτησή σας. Στη δευτερολογία σας είναι σαφές, σαφέστατο, ότι θα σας δώσω παραπάνω χρόνο και το ξέρετε όλοι.

Ευχαριστώ πολύ.

Τον λόγο έχει η Υπουργός Πολιτισμού και Αθλητισμού, κ. Στυλιανή Μενδώνη.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κυρία Πρόεδρε.

Κύριε Βουλευτά, ευχαριστώ κι εσάς για την ερώτησή σας, γιατί μου δίνετε την ευκαιρία να πω για άλλη μία φορά πράγματα τα οποία είναι φανερό ότι μάλλον δεν τα έχετε κατανοήσει και δεν τα έχετε εμπεδώσει. Άλλωστε, μήτηρ μαθήσεως η επανάληψις.

Είναι σαφές ότι η υγειονομική κρίση δημιούργησε πρωτόγνωρες συνθήκες για όλους. Η Κυβέρνηση, ο Πρωθυπουργός διαχειρίστηκε την κρίση αυτή με τον καλύτερο δυνατό τρόπο και απέσπασε τα εύσημα για τους χειρισμούς του σε διεθνές επίπεδο. Επανερχόμαστε στην κανονικότητα. Είναι, λοιπόν, μια ευκαιρία και από το Βήμα της Βουλής να δούμε τα πράγματα πως έχουν από την αρχή.

Κατ’ αρχάς, από την αρχή της κρίσης, η Κυβέρνηση και το Υπουργείο Πολιτισμού διαμόρφωσαν μια ολοκληρωμένη στρατηγική, μη αφήνοντας έξω κανέναν επαγγελματικό κλάδο. Γι’ αυτή την Κυβέρνηση ο πολιτισμός και οι εργαζόμενοί του δεν υπήρξαν ποτέ εξαίρεση. Αντίθετα, το ενδιαφέρον μας για τη στήριξη των καλλιτεχνών και των λοιπών ειδικοτήτων και των τεχνικών του πολιτισμού και όλων όσων δραστηριοποιούνται στον τομέα του σύγχρονου πολιτισμού δεν εξαντλείται μόνο στα έκτακτα μέτρα. Αποτυπώνεται στο συνολικό σχέδιο του Υπουργείου, το οποίο υλοποιούμε από τις 9 Ιουλίου του 2019, με στόχο την στήριξη και την ανάπτυξη όλων των κλάδων που σχετίζονται με την σύγχρονη καλλιτεχνική δημιουργία.

Όπως γνωρίζετε πολύ καλά, το Υπουργείο Πολιτισμού δεν δίνει επιδόματα, το Υπουργείο Πολιτισμού αναπτύσσει αναπτυξιακή στρατηγική. Η επιδοματική πολιτική υποστηρίζεται από τα συναρμόδια Υπουργεία, με τα οποία είμαστε σε συνεχή συνεργασία και διαβούλευση.

Έτσι, λοιπόν, από τον Μάρτιο ήδη, στο πρώτο κύμα, εντάχθηκαν αυτοί οι σαράντα πέντε χιλιάδες μισθωτοί, αυτοαπασχολούμενοι και επιχειρήσεις του Πολιτισμού και δικαιούνται τα οριζόντια μέτρα στήριξης, το επίδομα των 800 ευρώ συν όλες τις άλλες διευκολύνσεις. Αυτό σημαίνει -διότι αυτά είναι στοιχεία του Υπουργείου Οικονομικών και είναι δεδομένα- 35,5 εκατομμύρια. Σε αυτούς προστέθηκαν και οι κατηγορίες τις οποίες είπατε. Μπορεί να είναι δυόμισι χιλιάδες, μπορεί να είναι περισσότερες. Πιστέψτε με ότι τα στοιχεία δεν είναι από πουθενά τεκμηριωμένα και διασταυρωμένα, διότι το τοπίο των εργασιακών σχέσεων στον πολιτισμό είναι στην πραγματικότητα αχαρτογράφητο. Γι’ αυτό άλλωστε προχωρούμε και στη διαρθρωτική μεταρρύθμιση της δημιουργίας μητρώου καλλιτεχνών και δημιουργών, σε συνεργασία με το Υπουργείο Εργασίας, το οποίο προφανώς περιλαμβάνει και τους τεχνικούς του πολιτισμού, περιλαμβάνει περισσότερες από εκατόν πενήντα κατηγορίες και ειδικότητες, βάσει όχι μόνο των ΚΑΔ, όχι μόνο του ΙΚΑ, αλλά και του ΣΤΕΠ-92.

Από κει και πέρα εντάσσονται και καλύπτονται αναδρομικά όσοι απασχολήθηκαν σε περισσότερους από έναν εργοδότη το διάστημα 15-3-2020 έως 20-4-2020 και είχαν μέσο όρο εβδομαδιαίως 30% συνολικά ώρες εργασίας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Δώστε μου ένα λεπτό, κυρία Πρόεδρε.

Θα λάβουν και αυτοί τα 800 ευρώ, ακριβώς διότι είναι αυτό το οποίο μας ενδιαφέρει και με αυτό το οποίο δουλεύουμε καθημερινά και λίγη ώρα πριν έρθω εδώ στη Βουλή ήμαστε σε διαβούλευση με το Υπουργείο Εργασίας και τους εργαζόμενους και τα σωματεία, ακριβώς για να διευρυνθεί αυτή η περίμετρος.

Έχουμε προχωρήσει σε απολύτως ειδικές ρυθμίσεις και θα σας πω ένα παράδειγμα, το θέμα των ταξιθετών και ταξιθετριών του Οργανισμού Μεγάρου Μουσικής.

Οι κατηγορίες διευρύνονται συνεχώς. Στα 35,5 εκατομμύρια υπολογίζουμε να έχουν προστεθεί κατηγορίες που ισοδυναμούν με 24,5 εκατομμύρια ευρώ επιπλέον. Και συνεχώς προσθέτουμε. Προσθέσαμε και πριν λίγη ώρα, σε συνεννόηση με το Υπουργείο Εργασίας, και τις συμβάσεις που έληξαν κανονικά και τις συμβάσεις που έληξαν βιαίως, αν θέλετε, από τις 15 Φεβρουαρίου, ακριβώς γιατί οι επιχειρηματίες απέλυσαν κόσμο μέχρι και την 1η Μαρτίου του 2020. Ακόμα και τους εργαζόμενους οι οποίοι έχουν συμβάσεις που διακόπτονται μέσα σε μία μέρα και αυτούς τους συμπεριλαμβάνουμε.

Θεσπίσαμε ένα πρόγραμμα κοινωνικής απασχόλησης για δέκα χιλιάδες ανθρώπους του πολιτισμού, ύψους 13 εκατομμυρίων ευρώ, όπου σε 20 ημερομίσθια την περίοδο 15 Ιουνίου με 15 Σεπτεμβρίου οι άνθρωποι αυτοί θα πάρουν 1.000 ευρώ με πλήρεις ασφαλιστικές εισφορές.

Ταυτόχρονα, δίνουμε τη δυνατότητα ένταξης στα προγράμματα ανεργίας του Υπουργείου Εργασίας.

Αποφασίσαμε να στηρίξουμε τις ΑΜΚΕ, οι οποίες, όπως καλώς γνωρίζετε, είναι οι επιχειρήσεις της ελεύθερης αγοράς, οι αστικές μη κερδοσκοπικές εταιρείες, οριζόντια, όσες έχουν γραφτεί στο Μητρώο του Υπουργείου Πολιτισμού. Είναι άλλο πράγμα από τις επιχορηγήσεις. Διπλασιάσαμε τις θεατρικές επιχορηγήσεις. Αυξήσαμε κατά 67% τις επιχορηγήσεις στον χορό και μιλώ για τις τακτικές επιχορηγήσεις. Η ενίσχυση των αστικών μη κερδοσκοπικών εταιρειών που κοστολογείται περίπου στα 2,5 εκατομμύρια είναι οριζόντια, ακριβώς για να στηριχθούν κι αυτές οι μικρές επιχειρήσεις.

Τέλος -και τα υπόλοιπα θα τα πω στη δευτερολογία μου- με την πράξη νομοθετικού περιεχομένου στις 13 Απριλίου δίνουμε τη δυνατότητα σε επιχειρήσεις που δεν είναι ΑΜΚΕ -και αυτό δεν έχει ξαναγίνει ποτέ μέσα από το Υπουργείο Πολιτισμού- σε φυσικά πρόσωπα και αυτοαπασχολούμενους μέσα από κοινή υπουργική απόφαση, η οποία είναι υπό έκδοση στο Υπουργείο Οικονομικών, να ενισχυθεί επιπλέον και η αγορά.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία Υπουργέ.

Τον λόγο έχει ο κ. Παναγιώτης Σκουρολιάκος.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κυρία Πρόεδρε.

Δικά σας λόγια είναι, κυρία Υπουργέ, μήτηρ μαθήσεως η επανάληψη. Ίσως για αυτό επαναλαμβάνετε τα ίδια και τα ίδια μέτρα που δεν έχουν καμμία στόχευση.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Για να τα κατανοήσετε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Για να τα κατανοήσω; Μήπως πείσετε τον εαυτό σας, λέω εγώ. Τα λέτε και τα ξαναλέτε, μήπως πείσετε τουλάχιστον τον εαυτό σας, γιατί τους ενδιαφερόμενους δεν τους έχετε πείσει και τους προσβάλατε για μία ακόμα φορά τώρα εδώ. Εάν ήταν ευχαριστημένοι, ξέρετε, οι συνάδελφοί μου, οι ομότεχνοί μου θα έκαναν απ’ έξω στο Σύνταγμα συγκέντρωση υπέρ σας. Δεν έγινε αυτό, το αντίθετο έγινε. Προσβάλατε για μία ακόμα φορά τους δημιουργούς, ερχόμενη εδώ και παρουσιάζοντας ένα κλίμα παραδείσιο. Γιατί δεν το βλέπουμε εμείς; Τόσο στραβοί είμαστε; Κυρία Υπουργέ, δεν απευθυνθήκατε στον κλάδο. Απευθυνθήκατε στον υπόλοιπο κόσμο που δεν ξέρει τις ιδιομορφίες. Μπλέκετε μέτρα που έχουν ήδη ανακοινωθεί εδώ και καιρό με τα ελάχιστα καινούργια, ώστε να κάνετε εντύπωση. Δεν υπάρχει καμμία πρόβλεψη για όσους έχασαν προγραμματισμένες δουλειές από τις 20 Μαρτίου και μετά, που φυσικά δεν υπήρχε σύμβαση, γιατί ποτέ δεν υπάρχει σύμβαση τόσο νωρίς.

Κυρία Υπουργέ, η εξαίρεση των φορέων της γενικής κυβέρνησης εξαιρεί ακόμα περισσότερους εργαζόμενους, ειδικά όταν υπάρχει εντολή από το Υπουργείο Εσωτερικών να μην ανανεώνεται καμία σύμβαση ορισμένου χρόνου που λήγει όσο είναι κλειστά τα θέατρα. Στο τέλος Ιουλίου λήγουν οι περισσότερες συμβάσεις στις κρατικές σκηνές. Τι θα συμβεί άραγε;

Κυρία Υπουργέ, επιμένουμε ότι χρειάζονται οριζόντια μέτρα. Ποτέ κανένας υπουργός δεν έδωσε τόσο λίγα και τόσο αργά σε αυτό που ζουν οι επισφαλείς άνθρωποι του Πολιτισμού, στην επισφαλή δουλειά τους, σε μια δουλειά όπου η «μαύρη εργασία» πρωταγωνιστεί και η ανασφάλιστη εργασία επίσης. Εμείς οι ηθοποιοί είμαστε πια ωρομίσθιοι μετά την κατάργηση της συλλογικής σύμβασης από την κυβέρνηση του κ. Σαμαρά το 2013. Όσο καιρό ήταν ο ΣΥΡΙΖΑ κυβέρνηση προσπαθούσε να οργανώσει τις συλλογικές συμβάσεις, τις οργάνωσε εκεί που μπορούσε στα κρατικά θέατρα. Όμως τοεργοδοτικό Σωματείο, η Πανελλήνια Ένωση Ελευθέρου Θεάτρου, για να μην έχουν οι εργαζόμενοι κανέναν συνομιλητή, αυτοδιαλύθηκε.

Ανακοινώσατε για άλλη μία φορά ένα εκκωφαντικό κενό, κυρία Υπουργέ, το απόλυτο τίποτα. Η συντριπτική πλειοψηφία των εργαζομένων είναι εκτός μέτρων στήριξης. Αυτό που κάνετε είναι να συζητάτε αποσπασματικά με τους εργαζόμενους.

Σήμερα, όπως είπατε, είχατε τηλεδιάσκεψη, συνάντηση στο Υπουργείο -δεν ξέρω-, δεν καλέσατε την Πανελλήνια Ομοσπονδία Θεάματος-Ακροάματος. Σας έστειλε επιστολή η ΠΟΘΑ την Κυριακή και τη Δευτέρα 11:45 της απευθύνατε πρόσκληση.

Τη Δευτέρα στις 11.52΄είχατε αλλάξει γνώμη και της διαμηνύσατε ότι ακυρώνετε τη συνάντηση με την ΠΟΘΑ και της είπατε ότι θα μιλήσετε την Τετάρτη. Γιατί να μην μιλήσουν όλοι οι εργαζόμενοι μαζί; Θέλετε να τους αντιμετωπίσετε ξεχωριστά μήπως διασπάσετε το μέτωπο;

Οι άνθρωποι του πολιτισμού, οι εργαζόμενοι του πολιτισμού είναι -είμαστε- όλοι ένα μέτωπο πέρα από κόμματα, πέρα από ιδεολογίες για αυτό που συμβαίνει στην πατρίδα μας και για τον απαράδεκτο τρόπο που μας αντιμετωπίζει το Υπουργείο Πολιτισμού.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ, κύριε συνάδελφε.

Κυρία Υπουργέ, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Από το 2013 που καταργήθηκαν οι συλλογικές συμβάσεις επί κυβερνήσεως Σαμαρά μεσολάβησαν πεντέμισι χρόνια της διακυβέρνησής σας. Εάν υπήρχε η πολιτική βούληση, την οποία συνεχώς επικαλείστε τώρα, είχατε άπλετο χρόνο να επαναφέρετε τις συλλογικές συμβάσεις.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Με ποια ΠΕΕΘ;

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Δεν το κάνατε!

Από την άλλη πλευρά, έρχεστε και λέτε ότι ποτέ κανείς δεν έδωσε τόσα λίγα σε τέτοιες συνθήκες. Αναρωτιέμαι, κύριε Βουλευτά, εάν έχετε ξανααντιμετωπίσει τέτοιες συνθήκες. Και θα ήθελα να μου πείτε πότε δόθηκαν μέσα σε δυόμισι μήνες περισσότερα από 100 εκατομμύρια ευρώ για τη στήριξη οριζόντια και για αναπτυξιακά μέτρα στον σύγχρονο πολιτισμό. Σας απαντώ, λοιπόν: Ποτέ! Ποτέ δεν δόθηκαν τόσα χρήματα! Και δικαίως δόθηκαν και μακάρι να υπήρχε η δυνατότητα να δοθούν και ακόμα περισσότερα. Όμως, οι εργαζόμενοι όλων των κλάδων αντιμετωπίζονται από αυτή την Κυβέρνηση με τον ίδιο τρόπο.

Δεν είναι δυνατόν να περάσατε τεσσεράμισι χρόνια στην κυβέρνηση και να μην ενδιαφερθήκατε, αφού έχετε τόσο πολύ μεγάλο ενδιαφέρον για τους δημιουργούς στον σύγχρονο πολιτισμό, για την κατάρτιση αυτού του μητρώου. Το μητρώο, προφανώς, καταρτίζεται και με τη συμμετοχή των εργαζομένων και με βεβαιώσεις από τα σωματεία όπου αυτό κρίνεται απαραίτητο. Και αυτό ακριβώς είναι ένα από τα κριτήρια τα οποία είναι όλα «ή, ή, ή», δεν είναι «και», δεν είναι προσθετικά και τα οποία εφαρμόζει το Υπουργείο Εργασίας, που από τις 13 του μηνός θα ξεκινήσει αυτή την απογραφή ή καταγραφή, αν θέλετε. Και γιατί γίνεται αυτό; Ακριβώς για να φανεί πλήρως το εργασιακό τοπίο, διότι αν δεν έχεις δεδομένα ούτε πολιτικές σωστές μπορείς να σχεδιάσεις ούτε να δώσεις στοχευμένα χρήματα.

Αυτήν τη στιγμή, λοιπόν, αυτό που κάνουμε είναι να επιχειρούμε συνεχώς να διευρύνουμε την περίμετρο, ώστε να περιληφθούν όσο γίνεται περισσότεροι άνθρωποι.

Και από εκεί και πέρα έρχεται το αναπτυξιακό κομμάτι, διότι οι άνθρωποι αυτοί πράγματι θα αντιμετωπίσουν ένα καλοκαίρι -όπως θα το αντιμετωπίσουμε και όλοι- το οποίο θα είναι διαφορετικό από τα άλλα καλοκαίρια. Η πληρότητα είναι περιορισμένη, ξεκινάει από 40% και μπορεί να φτάσει παραπάνω στους ανοιχτούς πολιτιστικούς χώρους. Υπάρχουν προβλήματα, υπάρχουν δυσκολίες. Αυτό, όμως, δεν σημαίνει ότι πρέπει να μένουμε με τα χέρια σταυρωμένα. Ακριβώς για αυτό δημιουργήσαμε το αναπτυξιακό πρόγραμμα που δημιουργήσαμε. Ακριβώς για αυτό συζητάμε ότι ήδη το Ελληνικό Κέντρο Κινηματογράφου προχωρεί την προκήρυξη -που πέρα από την τακτική του επιχορήγηση παίρνει άλλα 2,8 εκατομμύρια ευρώ, δηλαδή φτάνουμε στα 6,5 εκατομμύρια ευρώ- για να στηρίξει με τον ταχύτερο δυνατό τρόπο και με διαδικασίες ταχείες -και όχι όπως των προηγούμενων ετών, που επί δυόμισι χρόνια βάλτωναν οι επιχορηγήσεις- ανθρώπους που σχετίζονται γενικά με τον κινηματογράφο από τις τακτικές του επιχορηγήσεις, ντοκιμαντέρ, ταινίες μικρού μήκους και animation.

Τα ΔΗΠΕΘΕ στηρίχτηκαν και στηρίζονται με τις τακτικές τους επιχορηγήσεις, που για πρώτη φορά δίνονται τόσο γρήγορα, και με έκτακτες επιχορηγήσεις, ακριβώς για να απασχολήσουν ανθρώπους της αγοράς σε προγράμματά τους και να τονώσουν το πολιτιστικό καλοκαίρι της περιφέρειας.

Το πρόγραμμα των διακοσίων παραστάσεων σε αρχαιολογικούς χώρους στο 80% στηρίζεται σε ανθρώπους της αγοράς. Οι εποπτευόμενοι φορείς αναλαμβάνουν να κάνουν τις παραγωγές, χρησιμοποιώντας στο μάξιμουμ ανθρώπους από την αγορά.

Είναι και πολλά άλλα και σας λέω χαρακτηριστικά -και μόνο επειδή λέτε «αργήσατε, αργήσατε, αργήσατε»- ότι είχαμε βγάλει την πρόσκληση για τον ψηφιακό πολιτισμό στις 20 Μαρτίου. Στις 13 Μαρτίου ξεκίνησε το lockdown. Στις 20 Μαρτίου εμείς είχαμε βγάλει ήδη πρόσκληση, διότι, όπως οφείλετε να γνωρίζετε, το Υπουργείο Πολιτισμού δεν μπορεί να δίνει λεφτά με άλλον τρόπο παρά μόνο μέσω προσκλήσεων και με συγκεκριμένο παραδοτέο.

Τον ψηφιακό πολιτισμό, λοιπόν, δεν τον δημιουργήσαμε για να τον δημιουργήσουμε. Τον δημιουργήσαμε -και είναι ένα από τα παραδείγματα- ακριβώς για να στηρίξουμε όλους αυτούς τους ανθρώπους. Και δεν είναι τυχαίο ότι μέσα στον έναν μήνα που κράτησε η πρόσκληση ήρθαν τριακόσια είκοσι πέντε αιτήματα, τα οποία θα στηριχθούν με περίπου ένα εκατομμύριο ευρώ, ακριβώς για να ενισχυθούν αυτοί οι άνθρωποι. Είναι πολλές τέτοιες οι προσκλήσεις, κύριε Βουλευτά. Είναι προφανές ότι η συζήτηση για τα οριζόντια μέτρα συνεχίζεται, σας το είπα και τώρα.

Αναφερθήκατε στην ΠΟΘΑ. Σήμερα κάλεσα στην τηλεδιάσκεψη αυτούς που ζήτησαν προχθές να με δουν. Δεν ήταν δυνατόν να είναι περισσότεροι από αυτούς που ήταν, γιατί θα γινόταν μία χάβρα και όταν έχεις πάρα πολλούς σε μία τηλεδιάσκεψη, δεν έχεις ουσιαστικά αποτελέσματα. Την Τετάρτη έχουν κληθεί οι υπόλοιποι για να συνεχίσουμε τη συζήτηση.

Παρούσα σήμερα ήταν η Γενική Γραμματέας του Υπουργείου Εργασίας, για να δώσει η ίδια απαντήσεις και κυρίως για να ενημερώσει για τις τελευταίες πινελιές της κοινής υπουργικής απόφασης, η οποία εντάσσει ακόμα περισσότερους ανθρώπους του πολιτισμού στο ειδικό επίδομα των 800 ευρώ και σε όλα τα άλλα μέτρα στήριξης.

Είναι πολύ απλό: Όταν κανείς θέλει να μηδενίσει τα πάντα, μπορεί και τα μηδενίζει. Όταν κανείς θέλει να κάνει στείρα αντιπολίτευση, μπορεί και την κάνει. Η κριτική είναι άλλο πράγμα και είναι άλλο επίπεδο, αλλά αυτό, δυστυχώς, σας ξεπερνά.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κυρία Υπουργέ.

Κυρίες και κύριοι συνάδελφοι, η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Περιβάλλοντος και Ενέργειας: «Κύρωση της Διακυβερνητικής Συμφωνίας μεταξύ της Κυπριακής Δημοκρατίας, του Κράτους του Ισραήλ, της Ελληνικής Δημοκρατίας και της Ιταλικής Δημοκρατίας για ένα σύστημα αγωγού για τη μεταφορά φυσικού αερίου από την Ανατολική Μεσόγειο προς τις ευρωπαϊκές αγορές».

Θα συζητηθεί τώρα η δεύτερη με αριθμό 644/28-4-2020 επίκαιρη ερώτηση πρώτου κύκλου της Βουλευτού Λαρίσης του Κινήματος Αλλαγής κ. Ευαγγελίας Λιακούλη προς τον Υπουργό Εσωτερικών, με θέμα: «Έμπρακτη αναγνώριση των υπαλλήλων ΟΤΑ που βρίσκονται στην πρώτη γραμμή». Στην επίκαιρη ερώτηση θα απαντήσει ο Υπουργός Εσωτερικών κ. Παναγιώτης Θεοδωρικάκος.

Κυρία Βουλευτά, έχετε τον λόγο για δύο λεπτά για να αναπτύξετε την επίκαιρη ερώτησή σας.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κυρία Πρόεδρε.

Κυρία Πρόεδρε, κύριε Υπουργέ, με κομμένα τα φτερά ερχόμαστε σήμερα, γιατί από τις 28 Απριλίου μέχρι τις 5 Μαΐου ο συνάδελφός σας, Υφυπουργός Οικονομικών, κ. Θεόδωρος Σκυλακάκης μας έστειλε μια απάντηση, την οποία καλή -ή καλό νέο- δεν τη λες. Και βεβαίως, ήταν μια απάντηση η οποία σχετίζεται και με το θέμα μας σήμερα και είχε να κάνει με ένα μερικότερο του συνολικότερου αιτήματός μας μέσω της ερωτήσεως, που ήταν για την αναγνώριση -σε ό,τι αφορά τους ανθρώπους, τους υπαλλήλους των ΟΤΑ που βρίσκονται στην καθαριότητα και στα αμαξοστάσια- της προσφοράς τους εμπράκτως, δηλαδή δίνοντάς τους το ειδικό επίδομα.

Τότε, λοιπόν, δεν είχε γίνει ακόμα γνωστή η απάντηση του κ. Σκυλακάκη, την οποία, κύριε Υπουργέ, καταθέτω στα Πρακτικά της Βουλής και θέλω να λάβετε γνώση -αν δεν έχετε λάβει ήδη γνώση- του περιεχομένου, για να συνεχίσω και να πω το εξής: Σήμερα ερχόμαστε ενώπιόν σας με ένα ερώτημα, όπως είπα, ευρύτερο του ερωτήματος στον Υπουργό Οικονομικών. Αφορά, όμως, την ίδια κατηγορία των ανθρώπων.

(Στο σημείο αυτό η Βουλευτής κ. Ευαγγελία Λιακούλη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν χρειάζεται -νομίζω- να παραβιάσω ανοιχτές θύρες και να μιλήσω για την πανδημία του COVID-19 και τι έχει σημάνει για καθένα από μας ξεχωριστά, για την πολιτεία και το κράτος, για την ελληνική Κυβέρνηση -που συνεχίζετε να μας το θυμίζετε με σποτ διαρκώς, μήπως και το ξεχάσουμε- και για την Ελληνική Δημοκρατία και για τον λαό της. Σημαίνει πάρα πολλά και σημαίνει δεινά πράγματα.

Οι πολίτες πειθάρχησαν, η Κυβέρνηση άκουσε τους ειδικούς. Όλοι μαζί βρισκόμαστε στην πρώτη γραμμή, για να αντιμετωπίσουμε αυτά. Είμαστε όλοι ίδιοι, όμως, δεν το αντιμετωπίσαμε ίσα όλοι. Άλλο να είσαι στο έδρανο της Βουλής, άλλο να είσαι σε ένα γραφείο και να γράφεις μόνος σου, άλλο να απολυμαίνεις πλατείες, κοινόχρηστους χώρους και κάδους. Άλλο είναι να προστατεύεις την καθαριότητα, τη μόλυνση, άλλο είναι να φροντίζεις όλους εμάς, να είσαι στην πρώτη γραμμή και να έχεις και στην οικογένεια και την ευάλωτη ομάδα των ηλικιωμένων και τα μικρά παιδιά.

Αυτοί οι άνθρωποι, λοιπόν, της καθαριότητας και των αμαξοστασίων είναι οι άνθρωποι που βρέθηκαν στην πρώτη γραμμή με υπερωρίες, κύριε Υπουργέ, όπως γνωρίζετε, γιατί έχω δει ότι βρίσκεστε σε διαρκή επαφή και με τους ΟΤΑ και με τους εργαζόμενους και βλέπετε πώς δουλεύουν. Οι άλλοι είναι η δομή των κοινωνικών υπηρεσιών των ΟΤΑ, που επίσης είναι στην ίδια γραμμή και νομίζω ότι πολλές φορές εσείς επαινέσατε δημόσια τις κοινωνικές υπηρεσίες των δήμων, λέγοντας ότι πρέπει όλοι μαζί να δώσουμε αυτή τη μάχη και αυτόν τον αγώνα.

Δεν θεωρείτε, λοιπόν, ότι είναι πραγματικά άδικο γι’ αυτούς τους ανθρώπους να μένουν έτσι, όταν σε όλους τους άλλους κλάδους της πρώτης γραμμής έχει αναγνωριστεί σε έναν μεγάλο βαθμό το έργο τους, για παράδειγμα, από τους πολιτικούς προϊσταμένους τους και από την ίδια την Κυβέρνηση; Δεν είναι άδικο; Και πολλές φορές αναρωτιέμαι αν είναι και αναλογικά ηθικό.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Εσωτερικών):** Κυρία Πρόεδρε, κυρία συνάδελφε, ευχαριστώ πάρα πολύ για την ερώτηση. Κατ’ αρχάς μου δίνεται η δυνατότητα να βρεθώ μετά από καιρό στην Αίθουσα του Κοινοβουλίου και να έχουμε αυτή τη συζήτηση γύρω από το περιεχόμενο της ερώτησης που έχετε υποβάλει προς τον Υπουργό Εσωτερικών.

Θέλω να υπογραμμίσω ότι σε αυτή την εξαιρετικά δύσκολη περίοδο που διένυσε και συνεχίζει να διανύει η χώρα, η Κυβέρνηση στήριξε με όλες της τις δυνάμεις τον θεσμό της τοπικής αυτοδιοίκησης. Όμως, και η ίδια η τοπική αυτοδιοίκηση αναδείχθηκε σε έναν πολύ ισχυρό παράγοντα κοινωνικής συνοχής και κοινωνικής αλληλεγγύης τόσο με την παροχή υπηρεσιών που σταθερά καλείται να προσφέρει στην ελληνική κοινωνία όσο και με τις πρόσθετες υπηρεσίες που μπόρεσε να προσφέρει προς τους πολίτες και ιδιαίτερα σε μία σειρά από ευάλωτες κοινωνικές ομάδες.

Τελείως επιγραμματικά θέλω να θυμίσω σε όσους βρίσκονται σε αυτή την Αίθουσα, αλλά και στους πολίτες που μας παρακολουθούν ότι στο πρόγραμμα «Βοήθεια στο Σπίτι» μεταφέραμε περίπου χίλιους διακόσιους εργαζόμενους, οι οποίοι εργάζονταν σε κοινωνικές δομές της τοπικής αυτοδιοίκησης που είχαν κλείσει, εξαιτίας δικών μας αποφάσεων, για την αντιμετώπιση της κρίσης από την πανδημία του κορωνοϊού. Επίσης, δόθηκαν 15.700.000 ευρώ στον Α΄ και Β΄ βαθμό αυτοδιοίκησης ως έκτακτη ενίσχυση, για να διασφαλίσουμε ανθρώπινες συνθήκες ζωής και τα αναλώσιμα που χρειάζονται σε περιπτώσεις, όπως αυτές που αντιμετωπίστηκαν. Επιπλέον, προσφέρθηκαν δωρεάν τετρακόσιες χιλιάδες μάσκες από το Υπουργείο Εσωτερικών προς τους εργαζόμενους στην τοπική αυτοδιοίκηση στο πρόγραμμα «Βοήθεια στο Σπίτι» και δόθηκαν 8.000.000 ευρώ στις περιφέρειες, προκειμένου να στηριχθεί η ανάγκη σίτισης για περίπου εξήντα χιλιάδες πολίτες σε ολόκληρη τη χώρα, για πολίτες που είχαν ανάγκη και τα στοιχειώδη.

Θέλω να υπογραμμίσω, ξεφεύγοντας από αυτή την επιγραμματική αναφορά, ότι χωρίς καμμία αμφιβολία οι εργαζόμενοι στον χώρο της καθαριότητας προσέφεραν και συνεχίζουν και προσφέρουν όλο αυτό το διάστημα και χωρίς καμμία αμφιβολία ένα σπουδαίο έργο.

Περιγράψατε μόνη σας την απάντηση του οικονομικού επιτελείου της Κυβέρνησης γύρω από την έλλειψη δημοσιονομικών δυνατοτήτων, προκειμένου να συμμετέχουν στο έκτακτο επίδομα που έχει δοθεί σε μία σειρά από κατηγορίες αυτής της περιόδου, οι οποίες ήταν στην πρώτη γραμμή.

Δεν έχω καμμία δυσκολία να σας πω ότι θεωρώ πως η ελληνική κοινωνία και η ελληνική πολιτεία χρωστάνε σε αυτούς ανθρώπους. Αυτή τη στιγμή δεν είμαστε σε θέση να δώσουμε αυτό το επίδομα. Όμως, αισθανόμαστε ότι οφείλουμε σε αυτούς τους ανθρώπους για τη συμβολή που είχαν και έχουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Τώρα, σε ό,τι αφορά το σκέλος της ερώτησής σας που αφορά τους εργαζόμενους στις κοινωνικές δομές της τοπικής αυτοδιοίκησης, υπάρχει η Επιτροπή Εμπειρογνωμόνων του δημοσίου, στην οποία εκπροσωπείται και το Υπουργείο Εξωτερικών, άρα και το Υπουργείο Εργασίας και το Υπουργείο Οικονομικών, η οποία αναμένεται να γνωματεύσει γύρω από το αν εκπληρώνουν τα επτά κριτήρια τα οποία προβλέπει η νομοθεσία για την υπαγωγή σε καθεστώς βαρέων και ανθυγιεινών επαγγελμάτων.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εμείς, κύριε Υπουργέ.

Ορίστε, κυρία συνάδελφε, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Κύριε Υπουργέ, διευρύνατε ακόμη περισσότερο το θέμα λέγοντας γι’ αυτά τα οποία κάνατε, αλλά αποφεύγοντας να πείτε γι’ αυτά που δεν κάνατε. Όμως, αυτός είναι ο δικός μας ρόλος εδώ, να υπενθυμίζουμε πάντοτε ευγενικά τι δεν έχουμε κάνει. Και νομίζω ότι το πρόσωπο του πρώτου πληθυντικού είναι απέναντι σε όλο αυτό το κομμάτι της κοινωνίας και των εργαζομένων που αυτήν τη στιγμή μας ακούν και περιμένουν. Το να αναγνωρίζετε ότι τους οφείλετε το επίδομα, αλλά ότι δεν μπορείτε να το δώσετε, είναι μία παραδοχή. Το να βάζατε ένα χρονοδιάγραμμα και να λέγατε ότι το βλέπουμε και εμείς προσπαθούμε να είμαστε συνεπείς απέναντι σε αυτό, επίσης θα ήταν κάτι.

Όμως, θα θυμίσω ότι δεν πρέπει τουλάχιστον αυτό το επίδομα να αποτελέσει την κρυψώνα μας, το σημείο πίσω από το οποίο θα βρεθούμε για να κρυφτούμε για τα υπόλοιπα. Τα βαρέα και ανθυγιεινά για πολλές από τις κατηγορίες αυτών των εργαζομένων δεν έχουν δημοσιονομικό κόστος, διότι, όπως ξέρετε, είναι μία αναγνώριση νομικής φύσεως και εργασιακής υφής, η οποία έχει προβολή στο μέλλον, αφορά ασφαλιστικά και συνταξιοδοτικά δικαιώματα. Δεν αφορά, λοιπόν, δημοσιονομικό κόστος για το τώρα και για το σήμερα. Συνεπώς για τα βαρέα και ανθυγιεινά -που το Κίνημα Αλλαγής έφερε εδώ επτά φορές, πέντε με τροπολογία και συζήτησε στο Κοινοβούλιο και βεβαίως απορρίψατε- έχουμε κάθε λόγο να λέμε ότι είναι άνευ κόστους για το μεγαλύτερο τμήμα των εργαζομένων. Συνεπώς μπορείτε να το δώσετε. Αυτό μπορείτε να το δώσετε.

Και να πω και κάτι, κύριε Υπουργέ, γιατί στο δικό σας γρασίδι πατάτε, στο δικό σας πεδίο είστε ελεύθερος να περπατήσετε: Κάντε το, λοιπόν, εσείς ως επικεφαλής ενός Υπουργείου που παίζει νευραλγικό ρόλο μέσα στην κρίση, κάτι που φυσικά πρέπει να αναγνωρίσουμε. Δεν θέλω να συζητήσω τώρα για τα κριτήρια που είπατε και για την Επιτροπή Εμπειρογνωμόνων. Θα κάνω άλλη ερώτηση για να το συζητήσουμε αυτό. Όμως, έχετε πραγματικά την άνεση και νομικά, αλλά και θεσμικά να το κάνετε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κυρία Πρόεδρε, χωρίς να κάνω μεγάλη κατάχρηση του χρόνου.

Κοιτάξτε, εδώ έχουμε να αντιμετωπίσουμε μία σοβαρή κρίση με ανθρώπους οι οποίοι βρίσκονται στην πρώτη γραμμή και αισθάνονται αδικημένοι σε έναν πολύ μεγάλο βαθμό. Εγώ έχω μιλήσει ειλικρινά μαζί τους πάρα πολλές φορές, κύριε Υπουργέ, και έχω διαπιστώσει ότι αυτή η πικρία είναι διάχυτη και στον χώρο της εργασίας τους, αλλά και κοινωνικά. Τους περιβάλλει, τους καταβάλλει, τους καθορίζει και τους αλλάζει. Δεν θέλετε ανθρώπους διαφορετικούς σαν συνεργάτες σας, αν έτσι βλέπετε τους ΟΤΑ και τους εργαζόμενους εκεί. Νομίζω ότι πρέπει να μπούμε σε μία μετά κορωνοϊό εποχή και πολεμώντας ακόμη με την πανδημία να βρεθούμε και σε μία διαφορετική γραμμή πλεύσης. Δεν μπορούμε να έχουμε τον ίδιο πλου, όταν όλα δείχνουν ότι πρέπει να πάμε στη λογική ανάπλου.

Είπατε πολλά και για τα δωρεάν και για τις μάσκες κ.λπ.. Σας υπενθυμίζω, λοιπόν, ότι δεν έχετε δώσει ακόμα δωρεάν μάσκες στους εργαζόμενους του δημοσίου και στους συναλλασσόμενους. Και σας το λέω, γιατί σημείωσα ότι μας το είπατε. Και αυτό είναι κάτι που οφείλετε να κάνετε για την προστασία τόσο του κόσμου όσο και για την προστασία και των υπαλλήλων.

Επίσης, θα πρέπει να ανταποκριθείτε, κύριε Υπουργέ, στο κάλεσμα αυτών που θεωρείτε ότι είναι στην πρώτη γραμμή και στο κάλεσμα αυτών που θεωρείτε ότι πραγματικά προσφέρουν στη χώρα. Σήμερα ερχόμενη προς τη Βουλή, είδα ένα ανοιχτό κάλεσμα της ΠΟΕ-ΟΤΑ που λέει ότι θέλει να σας συναντήσει, ότι θέλει να συζητήσει ξανά μαζί σας όλα τα θέματα που έχει βάλει στο τραπέζι, όπως ότι με την τελευταία ΠΝΠ τους επιστρατεύετε στην πραγματικότητα για να καθαρίσουν και δημόσιους χώρους και ούτω καθεξής. Μα, είναι δυνατόν να ξεχειλώνουμε ουσιαστικά έτσι την εργασιακή σύμβαση ενός εργαζόμενου και σαν αντίτιμο να μη δίνουμε κάτι και να μην τους αναγνωρίζουμε σαν ισότιμους της πρώτης γραμμής;

Εγώ τουλάχιστον κάθε φορά που ανοίγω τον κάδο, αυτό το σκέφτομαι, όπως σκέφτομαι και να τον ακουμπήσω. Και ξέρετε τι κάνουν πολλοί. Άλλωστε, έχουν δημοσιευτεί και διάφορα στο διαδίκτυο για το πώς πιάνουμε τους κάδους, για το πώς τους αφήνουν ανοιχτούς, αλλά και για το πώς φοβούνται. Φανταστείτε αυτούς που τους καθαρίζουν, αυτούς που τους απολυμαίνουν, αυτούς που μας φροντίζουν όλους.

Δεν θεωρώ ότι είναι δίκαιη η στάση του Υπουργείου σας, αλλά και συνολικά της Κυβέρνησης απέναντι στο συγκεκριμένο θέμα και γι’ αυτό νομίζω ότι πρέπει να το αποκαταστήσετε άμεσα. Και ξέρετε γιατί, κύριε Υπουργέ; Διότι θα το βρούμε μπροστά μας. Και δεν θα μιλήσω τώρα για τους προϋπολογισμούς των ΟΤΑ. Αναφερθήκατε σ’ αυτό, αλλά εγώ δεν θα πω τίποτα γι’ αυτό. Θα τα βρούμε όλα μπροστά μας. Ξημερώνει η επόμενη μέρα και μας κυνηγάει. Ξέρετε ότι η ίδια η σκιά είναι αυτό που δεν μπορούμε να εξαφανίσουμε.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε πολύ, κυρία συνάδελφε.

Ορίστε, κύριε Υπουργέ, έχετε τον λόγο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Εσωτερικών):** Θα επαναλάβω κάποια πράγματα, γιατί χρειάζεται διευκρίνιση σε ένα, δύο θέματα.

Θέλω, λοιπόν, να επαναλάβω ότι σέβομαι ιδιαίτερα τη δουλειά που κάνουν οι εργαζόμενοι συνολικά στην τοπική αυτοδιοίκηση και ιδιαιτέρως οι εργαζόμενοι στον τομέα της καθαριότητας. Τους σεβόμαστε με όλες μας τις δυνάμεις και γι’ αυτό, κυρία Λιακούλη, έφερα τα συγκεκριμένα παραδείγματα.

Επαναλαμβάνω ότι αισθάνομαι πως ως κράτος, ως αυτοδιοίκηση, ως κοινωνία χρωστάμε σε αυτούς ανθρώπους. Δεν είπα ότι τους χρωστάμε ένα επίδομα. Θέλω να είμαι σαφής. Δεν είπα αυτό. Δεν είπα ότι τους χρωστάμε ένα επίδομα. Επαναλαμβάνω, αισθάνομαι ότι ως κράτος και ως κοινωνία χρωστάμε σε αυτούς τους ανθρώπους. Ναι, τους χρωστάμε. Και θέλετε να σας πω και κάτι άλλο; Και ένα επίδομα να έπαιρναν, πάλι θα τους χρωστάγαμε. Κάνουν μία δουλειά η οποία είναι δύσκολη, είναι σκληρή, είναι επιβαρυντική, είναι αναγκαία και η πραγματικότητα είναι διά της απαντήσεως που έχει δώσει το οικονομικό επιτελείο της Κυβέρνησής μας ότι δεν έχουμε τις δημοσιονομικές δυνατότητες να τους δώσουμε αυτό το επίδομα. Αυτή είναι η πραγματικότητα.

Και καθώς κάνατε και αναφορές στο μέλλον, με την ευκαιρία να πω ότι πιστεύω ότι αφήσαμε τα δύσκολα πίσω μας σε ό,τι αφορά το υγειονομικό κομμάτι της κρίσης ή τουλάχιστον έτσι φαίνεται ως τώρα. Ελπίζω αυτό να επιβεβαιωθεί τις επόμενες δύο εβδομάδες.

Δεν πρέπει να έχει κανείς καμμία αμφιβολία ότι έχουμε μπροστά μας τα δύσκολα της οικονομικής πλευράς αυτής της κρίσης και του σκληρού υφεσιακού κύματος που έρχεται να πλήξει την ελληνική οικονομία, όπως το ίδιο θα συμβεί με την παγκόσμια οικονομία, με οικονομίες όπως της υπερδύναμης των Ηνωμένων Πολιτειών της Αμερικής, αλλά και του συνόλου της ευρωπαϊκής οικονομίας. Και πρέπει κανείς να έχει ένα συνολικό σχέδιο και να κατανείμει σωστά τις δυνάμεις του στον χώρο και τον χρόνο, για να αντιμετωπίσει αυτά τα προβλήματα.

Τέλος, σε ό,τι αφορά το θέμα του καθεστώτος βαρέων και ανθυγιεινών για τους εργαζόμενους των κοινωνικών υποδομών της αυτοδιοίκησης, επαναλαμβάνω –και δεν είναι μια τυπική απάντηση- ότι εκκρεμεί η συζήτηση στην Επιτροπή των Εμπειρογνωμόνων. Δεν το λέω τυπικά. Θα παρακολουθήσω συστηματικά και ο ίδιος τη συζήτηση που γίνεται εκεί για να δούμε τι μπορεί να γίνει.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Θα συζητηθεί τώρα η τρίτη με αριθμό 653/4-5-2020 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Μανώλη Συντυχάκη προς τον Υπουργό Εσωτερικών, με θέμα: «Χορήγηση έκτακτου επιδόματος στους εργαζομένους στην τοπική διοίκηση».

Επίσης, στην ερώτηση αυτή θα απαντήσει ο Υπουργός Εσωτερικών κ. Παναγιώτης Θεοδωρικάκος.

Ορίστε, κύριε συνάδελφε. Έχετε δύο λεπτά για να αναπτύξετε την επίκαιρη ερώτησή σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κυρία Πρόεδρε.

Κύριε Υπουργέ, η Κυβέρνηση σε συνθήκες πανδημίας προβάλλει τον ρόλο της αυτοδιοίκησης και μάλιστα λέει ότι στηρίζει τους δήμους, προκειμένου να αποτελέσουν πυλώνα ανάπτυξης, κοινωνικής συνοχής, αλληλεγγύης και πάει λέγοντας.

Αντικειμενικά, προκύπτει η ανάγκη ενίσχυσης του ρόλου των δήμων με αιχμή την καθαριότητα για τη δημόσια υγεία, τις κοινωνικές τους υπηρεσίες, τις υποδομές, τη στήριξη των εργαζομένων στους ΟΤΑ, των ανέργων, ευάλωτων νοικοκυριών, ηλικιωμένων και άλλων κατηγοριών.

Για την καθαριότητα στις πόλεις, κύριε Υπουργέ, λέγατε ότι είναι ένα από τα κρίσιμα μεγέθη προστασίας της δημόσιας υγείας που σημαίνει ότι οι υπηρεσίες αυτές πρέπει να ανταποκριθούν με επάρκεια και αυτό μπορεί να επιτευχθεί μόνο αν είναι στην αποκλειστική ευθύνη των δήμων. Δηλαδή, τι σημαίνει αυτό; Να επωμιστούν το βάρος οι λαϊκές οικογένειες μέσω της ανταποδοτικής φορολογίας.

Όμως τι ανέδειξε αυτή η πανδημία, κύριε Υπουργέ; Ανέδειξε το πόσο κρίσιμος και καθοριστικός είναι ο ρόλος της καθαριότητας των δήμων, του «Βοήθεια στο Σπίτι», των άλλων κοινωνικών δομών και υπηρεσιών. Ανέδειξε τον αναντικατάστατο ρόλο των εργαζόμενων που έβαλαν «πλάτη» με αυτοθυσία και συνεχίζουν να βάζουν, με κίνδυνο την υγεία και τη ζωή τους, για την προστασία της δημόσιας υγείας.

Το συμπέρασμα που βγαίνει –και το βγάζουν οι εργαζόμενοι, το λέμε και εμείς ως Κομμουνιστικό Κόμμα Ελλάδας- μέσα από αυτήν τη δοκιμασία είναι ότι η καθαριότητα, το «Βοήθεια στο Σπίτι», οι καθαρίστριες, οι κοινωνικές υπηρεσίες που σχετίζονται με τη δημόσια υγεία πρέπει να είναι καθολικό δικαίωμα για όλους και με ευθύνη του κράτους και όχι να εξαρτώνται από τα ανταποδοτικά και την τσέπη των λαϊκών νοικοκυριών, την οποία στην κυριολεξία την έχετε στεγνώσει χρόνια ολόκληρα όλες οι κυβερνήσεις.

Το θεσμικό πλαίσιο από τον «ΚΑΠΟΔΙΣΤΡΙΑ» μέχρι και τον «ΚΛΕΙΣΘΕΝΗ» -που βέβαια έχετε βάλει όλοι το χεράκι σας- κατά την άποψή μας, φρενάρει αυτή την ανάγκη.

Πριν στεγνώσει το μελάνι των όσων είπατε για τα κρίσιμα μεγέθη που σας είπα προηγουμένως και αντί να στελεχώσετε με μόνιμο προσωπικό όλες τις υπηρεσίες και να καταργηθούν όλες οι περιοριστικές μνημονιακές δεσμεύσεις στις προσλήψεις προσωπικού, μέσα από σειρά πράξεων νομοθετικού περιεχομένου θέσατε σε εφαρμογή μια σειρά διοικητικές πράξεις στους δήμους, όπως για παράδειγμα αυτή που δημοσιεύτηκε στις 13-3-2020.

Παρ’ ότι η συγκεκριμένη ΠΝΠ δίνει το δικαίωμα στους δημάρχους να προσλάβουν με συνοπτικές διαδικασίες προσωπικό για έκτακτες και απρόβλεπτες ανάγκες τετράμηνης διάρκειας, με σκοπό, όπως λέτε, την καταπολέμηση του κορωνοϊού, την ίδια στιγμή κλείνετε το μάτι σε εργολάβους, δίνοντας το δικαίωμα σε δημάρχους μέσα από δίμηνες αναθέσεις τομέων της καθαριότητας με διαδικασία ανάθεσης.

Μάλιστα, κάποιες δημοτικές αρχές απέφυγαν να βάλουν σε εφαρμογή την ιδιωτικοποίηση –κι αυτό οφείλεται κυρίως στη δυναμική παρέμβαση των εργαζομένων- και επέλεξαν να πάρουν έκτακτο προσωπικό τετραμηνίτες. Άλλοι το πάγωσαν, όπως, για παράδειγμα, η περίπτωση του Δήμου Λαγκαδά, με τη δημοτική αρχή όμως να είναι με το δάχτυλο στη σκανδάλη –και πολλές άλλες δημοτικές αρχές- και ψάχνοντας την ευκαιρία να υλοποιήσει την ΠΝΠ για τη σύναψη της δίμηνης σύμβασης με ιδιώτη. Και μιλάμε τώρα με αστείες βέβαια δικαιολογίες.

Κύριε Υπουργέ, οι εργαζόμενοι θα περίμεναν, εκτός από τα χειροκροτήματα, τα λόγια συμπάθειας και τις κολακείες από την πλευρά της Κυβέρνησης να υπάρχουν ουσιαστικά μέτρα στήριξης και αναγνώρισης του έργου τους.

Άκουσα προηγουμένως αυτό που είπατε. Είναι γεγονός ότι τους χρωστάτε όχι μόνο εσείς, αλλά όλοι διαχρονικά χρωστάτε στους εργαζόμενους. Γι’ αυτό, εκτός από το να ικανοποιηθεί το αίτημα για τον 13ο και 14ο μισθό σε αυτές τις συνθήκες εργασίας, θα ήταν όντως η ανακούφιση να τους δώσετε αυτό το ελάχιστο, δηλαδή τη χορήγηση ενός έκτακτου επιδόματος στους εργαζόμενους κυρίως σε αυτές τις κατηγορίες καθαριότητας, ΦΟΔΣΑ, «Βοήθεια στο Σπίτι» και πάει λέγοντας.

Επιπλέον σας ρωτάμε –και να κλείσω με αυτό- πρώτον, τι μέτρα θα λάβει η Κυβέρνηση για την άμεση και γενναία ενίσχυση των δήμων από το κράτος για την κάλυψη του συνόλου των αναγκών που, απ’ ό,τι φαίνεται, όλα δείχνουν ότι η κατάσταση θα ενταθεί και ιδιαίτερα στους νησιωτικούς και ορεινούς δήμους.

Δεύτερον, ζητάμε να στελεχωθούν με μόνιμο προσωπικό όλες οι υπηρεσίες και να καταργηθούν όλες οι περιοριστικές μνημονιακές δεσμεύσεις στις προσλήψεις προσωπικού.

Τρίτον, ζητάμε να καταργηθούν όλες οι διατάξεις που προωθούν αντεργατικές ρυθμίσεις, επιτρέπουν την ιδιωτικοποίηση υπηρεσιών στην καθαριότητα, τον ηλεκτροφωτισμό, το πράσινο και να είναι με αποκλειστική ευθύνη του κράτους, με χρηματοδότηση από τον κρατικό προϋπολογισμό και πάει λέγοντας.

Τέταρτον, ζητάμε την εξασφάλιση των αποδοχών στους εργαζόμενους με συμβάσεις ορισμένου χρόνου και των ωρομισθίων σε δομές του δήμου –τους χρωστάνε ακόμα-, σε νομικά πρόσωπα δημοσίου δικαίου και νομικά πρόσωπα ιδιωτικού δικαίου που έχει ανασταλεί η λειτουργία τους για όσο διάστημα χρειαστεί.

Πέμπτον, ζητάμε να χορηγηθεί το επίδομα ανθυγιεινής εργασίας στους επόπτες δημόσιας υγείας των περιφερειών που δεν απαντήσατε στην ερώτηση που σας καταθέσαμε ως Κομμουνιστικό Κόμμα Ελλάδας, λέγοντας ότι δεν είναι στη δική σας αρμοδιότητα. Όμως οφείλετε να πάρετε θέση. Το ίδιο ισχύει για τα εργοστάσια ανακύκλωσης και αυτό να επεκταθεί και σε άλλες ειδικότητες.

Τέλος –κι ευχαριστώ για την ανοχή, κυρία Πρόεδρε- ζητάμε την άρση κάθε μέτρου αναγκαστικής ύπαρξης για χρέη προς τον δήμο επαγγελματιών, ιδιωτών, για κατασχέσεις, πλειστηριασμούς, δεσμεύσεις τραπεζικών λογαριασμών.

Σε αυτά τα ζητήματα σας καλούμε να πάρετε θέση και αυτά είναι που χρωστάτε στους εργαζόμενους. Τι θα κάνετε, λοιπόν, γι’ αυτά;

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ.

Ελάτε, κύριε Υπουργέ, έχετε τον λόγο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Εσωτερικών):** Βασικά σημεία της απάντησης που έχω να δώσω στον κ. Συντυχάκη έχουν ήδη αναφερθεί στην προηγούμενη ερώτηση. Όμως είμαι υποχρεωμένος τουλάχιστον τα βασικότερα σημεία απ’ αυτά να τα επαναλάβω, για να είναι τελείως ξεκάθαρα και γιατί προφανώς μπορεί να μεταδίδεται ξεχωριστά η απάντηση σε αυτήν την ερώτηση.

Η Κυβέρνηση αυτή, κύριε Συντυχάκη, στήριξε με πράξεις την τοπική αυτοδιοίκηση -και τους δήμους και τις περιφέρειες- όχι μόνο με λόγια ούτε μόνο με διακηρύξεις. Βρεθήκαμε όλο αυτό το χρονικό διάστημα δίπλα στους δήμους, τους δημάρχους, δημοτικούς συμβούλους και τους εργαζόμενους. Παρέλειψα προηγουμένως να πω ότι είναι διαρκής η επικοινωνία που έχουμε και με τους ίδιους τους εργαζόμενους και τους εκπροσώπους τους και οι πόρτες μας είναι ανοικτές για τους πάντες.

Στηρίξαμε την αυτοδιοίκηση με πράξεις, με ισχυρή έκτακτη οικονομική ενίσχυση, προκειμένου να ανταπεξέλθει στις πρόσθετες ανάγκες που είχαν δημιουργηθεί. Είμαι σε καθημερινή επαφή με την ηγεσία της ΚΕΔΕ και της ΕΝΠΕ. Έχουμε από κοινού μελετήσει τις οικονομικές επιπτώσεις της βαριάς κρίσης που προοιωνίζει η πανδημία του κορωνοϊού. Έχουμε από κοινού οργανώσει το πώς θα υπολογίσουμε τις αναγκαίες δαπάνες που θα χρειαστούν για να αντιμετωπιστούν τα υποχρεωτικά ελλείμματα που υπάρχουν και στον χώρο της αυτοδιοίκησης.

Γνωρίζετε ότι, σε συνεργασία με την αυτοδιοίκηση, η Κυβέρνηση διέκοψε την πληρωμή των δημοτικών τελών, των ανταποδοτικών τελών για επιχειρήσεις οι οποίες έκλεισαν όλο αυτό το διάστημα της καραντίνας. Αυτό είχε ως συνέπεια να μειωθούν πάρα πολύ τα έσοδα στους προϋπολογισμούς των δήμων και τώρα ερχόμαστε να τους καλύψουμε.

Το κάναμε με συμφωνίες με το Ταμείο Παρακαταθηκών και Δανείων, προκειμένου το ταμείο να δώσει τη δυνατότητα να παγώσουν τουλάχιστον τρεις δόσεις των δανείων που χρωστούν οι δήμοι προς το Ταμείο Παρακαταθηκών, καθώς και με έκτακτη οικονομική ενίσχυση, η οποία πρόκειται να δοθεί τις επόμενες ημέρες και η οποία θα κατανεμηθεί με αντικειμενικά κριτήρια, με βάση τις πραγματικές ανάγκες των δήμων, και σε συνεργασία με την Κεντρική Ένωση Δήμων Ελλάδος.

Όλα αυτά τα είπα για να αποδείξω -επιπροσθέτως σε όσα είπα νωρίτερα απαντώντας στην κ. Λιακούλη- ότι αυτή η Κυβέρνηση στηρίζει την τοπική αυτοδιοίκηση και τους εργαζόμενους της αυτοδιοίκησης με πράξεις. Από κει και πέρα, έχω ξεκαθαρίσει ότι για δημοσιονομικούς λόγους δεν υπάρχει αυτήν τη στιγμή δυνατότητα επιχορήγησης πρόσθετου έκτακτου επιδόματος, όπως αναφέρετε στην ερώτηση που μου έχετε απευθύνει.

Κι επίσης θέλω να ξεκαθαρίσω ότι στη δική μας αντίληψη η αξιοποίηση του ιδιωτικού τομέα για εκπλήρωση υπηρεσιών της αυτοδιοίκησης δεν είναι αρνητικός παράγοντας. Εμείς νομοθετήσαμε τον Σεπτέμβριο -εγώ προσωπικά ως Υπουργός Εσωτερικών- τη δυνατότητα της τοπικής αυτοδιοίκησης να μπορεί να συνάπτει συμβάσεις με ιδιωτικές εταιρείες που αφορούν τον τομέα της καθαριότητας, του πρασίνου και του φωτισμού.

Τότε είχα κατηγορηθεί ότι αυτό θα οδηγήσει σε απολύσεις εργαζομένων. Έχουν περάσει από τότε δέκα μήνες. Είδατε κανέναν εργαζόμενο να απολύεται; Κανένας δεν έχει απολυθεί ούτε από τους δήμους ούτε από πουθενά αλλού. Αλλά δίνουμε αυτήν τη δυνατότητα στην τοπική αυτοδιοίκηση, διότι σε πολλές περιπτώσεις οι τοπικές κοινωνίες και οι τοπικές διοικήσεις που έχουν εκλεγεί από τον λαό που τους έχει ψηφίσει, βρίσκουν πιο χρήσιμο και με μικρότερο κόστος και πιο αποτελεσματικό να κάνουν χρήση αυτών των κοινωφελών υπηρεσιών ιδιωτικές εταιρείες.

Δεν νομίζω ότι στον 21ο αιώνα θα πρέπει να έχει κανείς τόση αρνητική προδιάθεση απέναντι στον ιδιωτικό τομέα της οικονομίας. Κι εκεί εργαζόμενοι εργάζονται, που έχουν κι εκείνοι τα δικά τους δικαιώματα και τις δικές τους υποχρεώσεις. Όπου οι τοπικές κοινωνίες κρίνουν ότι αυτό είναι χρησιμότερο μπορούν να κάνουν χρήση αυτών των υπηρεσιών. Αυτό σημαίνει να έχει ελευθερία η αυτοδιοίκηση και να πορεύεται με τις δικές της αποφάσεις, όποιες κι αν είναι αυτές και οφείλουμε να τις σεβόμαστε.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε πολύ, κύριε Υπουργέ.

Ορίστε, κύριε Συντυχάκη, έχετε τον λόγο για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, με αφορμή αυτήν την πανδημία βρήκατε την ευκαιρία να ολοκληρώσετε το έργο που είχε ξεκινήσει, βέβαια, από τη δεκαετία του ΄90. Και κάθε κυβέρνηση που έβγαινε -της Νέας Δημοκρατίας, του ΠΑΣΟΚ του ΣΥΡΙΖΑ και τα λοιπά- έβαζε το δικό της λιθαράκι σε αυτήν τη διαδικασία.

Και είναι το έργο που καταργεί καθετί που εμποδίζει την ιδιωτικοποίηση κρίσιμων τομέων στον χώρο της τοπικής διοίκησης και όχι μόνο. Και αυτό φυσικά γιατί θέλετε οι δήμοι να συνδεθούν πιο στενά οργανικά με τους επιχειρηματικούς ομίλους, να ανοίξει ο δρόμος δηλαδή στο ιδιωτικό κεφάλαιο, να παρεισφρήσει, να μπει μέσα και να εκμεταλλευτεί τέτοιου είδους υπηρεσίες και έργα των δήμων. Αυτό δεν είναι κακό να το ομολογήσετε. Το ομολογείτε. Είστε συνεπής ιδεολογικά σε αυτό το οποίο πιστεύετε.

Βρήκατε τώρα την ευκαιρία με τις δίμηνες αυτές συμβάσεις και με συνοπτικές διαδικασίες από τις οικονομικές επιτροπές των δήμων να το κάνετε πράξη. Πρόθυμοι σ’ αυτήν την κατεύθυνση είναι αρκετοί. Είναι και η ΚΕΔΕ είναι και η ΕΜΠΕ, είναι αρκετοί δήμαρχοι και περιφερειάρχες σε όλη τη χώρα.

Λέτε δεν απολύθηκε κανένας. Θεσσαλονίκη: Η δημοτική αρχή εν μέσω πανδημίας απέλυσε εργαζόμενους από την προκήρυξη 3Κ, της καθαριότητας, ενώ παράλληλα έκανε σύμβαση με τον ίδιο ιδιώτη για άλλα δύο χρόνια με απευθείας ανάθεση στο μηχανοστάσιο της καθαριότητας με το ποσό -αν δεν κάνω λάθος- κοντά στα 5 εκατομμύρια ευρώ.

Ο Δήμος Ρεθύμνου ξοδεύει 1.600.000 ευρώ τον χρόνο, σχεδόν το 30% των ετήσιων εσόδων καθαριότητας για μια εργολαβία καθαριότητας, ενώ θα μπορούσε με το ένα τρίτο αυτού του ποσού να ήταν στην ευθύνη του δήμου και με πολύ περισσότερο προσωπικό.

Το ίδιο συμβαίνει και στον Δήμο Χερσονήσου -φέρνω παραδείγματα και από τη δική μου περιφέρεια, που είναι τουριστικός δήμος- που δαπανά 2 εκατομμύρια ευρώ. Μάλιστα, με αφορμή τη συζήτηση στα δημοτικά συμβούλια για απαλλαγή ή αναστολή ανταποδοτικών τελών στους εργαζόμενους και τις οικογένειες, υπήρξαν δήμαρχοι που δεν το δέχτηκαν. Και ξέρετε γιατί; Με το αιτιολογικό ότι σε ενδεχόμενη περίπτωση μείωσης αυτών, δεν θα έχουν να πληρώσουν τον εργολάβο.

Να που αποδεικνύεται μέσα στην πανδημία ότι οι ιδιωτικοποιήσεις δεν διασφαλίζουν τη δημόσια υγειά και το δημόσιο συμφέρον. Απ’ αυτήν την άποψη εγκληματούν οι κυβερνήσεις σας που θυσιάζουν την υγεία και την προστασία του λαού στον βωμό του κέρδους.

Ως προς τις λύσεις, τώρα, που λέτε ότι δώσατε, δεν ξεφεύγουν από την πεπατημένη της περιοριστικής κυβερνητικής πολιτικής. Και μάλιστα, αναδεικνύετε το πρόβλημα ως πρόβλημα περισσότερο ρευστότητας και όχι ως ένα ζήτημα για την άμεση και γενναία χρηματοδότηση των δήμων και των περιφερειών.

Στα οικονομικά αδιέξοδα, για παράδειγμα, φέρατε την ΠΝΠ που δίνει τη δυνατότητα στους δήμους που έχουν πρόβλημα να λαμβάνουν ως προκαταβολή μέρος των κεντρικών αυτοτελών πόρων που δικαιούνται και που θα επιστρέψουν σε δεκαοκτώ δόσεις, το πολύ σε εβδομήντα δύο δόσεις, αν δεν μπορούν να ανταποκριθούν.

Δηλαδή οι δήμοι καλούνται να κρατηθούν όρθιοι σήμερα, εξαντλώντας την όποια κρατική χρηματοδότησή τους από το μέλλον. Το ποσό αυτό δηλαδή θα παρακρατηθεί από μελλοντικές επιχορηγήσεις των κεντρικών αυτοτελών πόρων που θα έπαιρναν έτσι κι αλλιώς.

Άρα πρόκειται για μια διευκόλυνση που πίσω απ’ αυτήν κρύβεται ουσιαστικά η μείωση, η περαιτέρω μείωση, της χρηματοδότησης προς τους δήμους.

Το μέτρο αυτό για το πάγωμα των δόσεων των δανείων των δήμων μέσω του Ταμείου Παρακαταθηκών και Δανείων για τους επόμενους τρεις μήνες δεν λύνει το πρόβλημα, κύριε Υπουργέ, και το γνωρίζετε πάρα πολύ καλά.

Σε σχέση με τη διακοπή των ανταποδοτικών τελών σε επιχειρηματίες, καταστηματάρχες και τα λοιπά, εδώ χωράει πολλή κουβέντα. Απαλλαγή, αναστολή, αναδρομική επιστροφή στην πορεία; Για πόσο χρονικό διάστημα και λαμβάνοντας υπ’ όψιν όλους αυτούς τους περιοριστικούς όρους σε σχέση με τις αποστάσεις στα τραπεζοκαθίσματα και πάει λέγοντας; Σε αυτό πρέπει να είστε απόλυτα σαφής και ζητάμε πραγματικά μια απάντηση την οποία θα πρέπει να δώσετε.

Και φυσικά ούτε και το πρόγραμμα «Αντώνης Τρίτσης», με το οποίο θα χρηματοδοτηθούν οι δήμοι, έρχεται να επιλύσει το πρόβλημα. Και κυρίως ξέρετε γιατί; Δεν είναι μόνο ότι δίνετε 2,5 δισεκατομμύρια. Ναι, δίνετε 2,5 δισεκατομμύρια, αλλά πού τα δίνετε;

Τα δίνετε σε πολύ επιλεγμένους τομείς, όπως είναι η διαχείριση των απορριμμάτων, η διαχείριση υδάτων, υγρών και στερεών αποβλήτων, ψηφιακές εφαρμογές, αξιοποίηση δημοτικής περιουσίας, στον εναλλακτικό τουρισμό, κατασκευή με συμπράξεις δημόσιου και ιδιωτικού τομέα σχολικών κτηρίων, παιδικών σταθμών και τα λοιπά, που δείχνουν το κράτος και οι φορείς μπαίνουν μπροστά για να τραβήξουν αυτό το άρωμα της καπιταλιστικής οικονομίας και ανάπτυξης που εσείς πρεσβεύετε.

Και φυσικά η στήριξη για το «Βοήθεια στο Σπίτι» και το «Βοήθεια στο Σπίτι plus» στην ουσία τι σηματοδοτεί; Στην ουσία σηματοδοτεί τη μετάθεση της λειτουργίας της χρηματοδότησης στους δήμους. Δηλαδή για άλλη μία φορά ξεφορτώνετε άλλη μία αρμοδιότητα από το κράτος στους δήμους.

Και με αυτήν την προκήρυξη που κάνετε, η οποία αφορά δύο χιλιάδες εννιακόσιους εννέα εργαζόμενους στο πρόγραμμα, δεν θα αλλάξει την κατάσταση ως προς τη στελέχωση αυτού του προγράμματος που αποδείχθηκε ότι είναι καθοριστικό, αποτελεσματικό και απαραίτητο και χρειάζονται πολλοί περισσότεροι εργαζόμενοι να στελεχώσουν αυτό το πρόγραμμα.

Τελειώνοντας, κυρία Πρόεδρε, εμείς λέμε ότι έχουμε μια άλλη λογική για τους δήμους και τις περιφέρειες που πραγματικά θα μπορούσαν να ήταν εργαλεία, να ανακουφίσουν τους εργαζόμενους και ειδικά σε τέτοιες συνθήκες και θα μπορούσαν να βελτιώσουν τη θέση των λαϊκών οικογενειών. Αλλά προτεραιότητα δίνετε σε μια πολιτική την οποία πρέπει να υπηρετήσουν δήμοι και περιφέρειες: την πολιτική της αγοράς, της Ευρωπαϊκής Ένωσης, την πολιτική που, εν πάση περιπτώσει, σας κατευθύνει και σας λέει ότι πρέπει να υλοποιήσετε ο ίδιος ο Σύνδεσμος Ελλήνων Βιομηχάνων.

Οι εργαζόμενοι προφανώς δεν θα μείνουν σιωπηλοί. Μπορεί να φοράμε τη μάσκα, αλλά αυτή η μάσκα έχει και φωνή και μένουμε όρθιοι και δυνατοί ακριβώς για να αντιπαλέψουμε αυτές αντιδραστικές και αντιλαϊκές πολιτικές.

Επιτέλους, δώστε κάτι. Δηλαδή, τόσο μεγάλη είναι η φτώχεια και η αναποτελεσματικότητα της πολιτικής σας για τους εργαζόμενους και αποτελεσματική για την υπηρέτηση των λίγων και ισχυρών;

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ.

Ορίστε, κύριε Υπουργέ, έχετε τον λόγο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Εσωτερικών):** Για να ξεκαθαρίσουμε λίγο την πραγματικότητα, γιατί υπάρχουν ένα, δύο θέματα στα οποία δεν περιγράψατε με ακρίβεια τα πράγματα.

Θέμα πρώτο, τα οικονομικά των ΟΤΑ. Σας επαναλαμβάνω και το ξεκαθαρίζω ότι στη διάρκεια της κρίσης, ειδικά το δίμηνο της καραντίνας, πήραμε ορισμένα πρώτα μέτρα. Το ένα το περιγράψατε. Αφορά την αξιοποίηση των κεντρικών αυτοτελών πόρων νωρίτερα με δυνατότητα επιστροφής μέσα σε έξι χρόνια.

Το δεύτερο το ακούσατε και πιστέψτε με ότι οι δήμαρχοι αποδίδουν πολύ μεγάλη σημασία σε αυτό. Πάγωσαν τρεις δόσεις δανεισμού προς το Ταμείο Παρακαταθηκών και είμαστε σε σοβαρή συζήτηση με τον αρμόδιο Υφυπουργό Οικονομικών και την ηγεσία του Ταμείου Παρακαταθηκών, προκειμένου να βρεθούν πρόσθετες διευκολύνσεις προς την τοπική αυτοδιοίκηση και για το επόμενο διάστημα.

Το τρίτο, το οποίο το ανέφερα προηγουμένως, αλλά το παραλείψατε, είναι το εξής: Η Κυβέρνηση έχει προβλέψει μια έκτακτη οικονομική ενίσχυση των δήμων -το επαναλαμβάνω γιατί θέλω να είναι ξεκάθαρο- πέρα από αυτά τα οποία είχαν προβλεφθεί, ενίσχυση την οποία θα την κάνουμε με αντικειμενικά και δίκαια κριτήρια σε συνεργασία με την Κεντρική Ένωση Δήμων Ελλάδας, ανάλογα με τα ποσά και τα ποσοστά τα οποία θα υπολείπονται για να καλυφθούν οι προϋπολογισμοί των δήμων. Πρέπει να μετρηθούν, δηλαδή, οι συνέπειες αυτής της κρίσης, διότι προφανώς, όπως καταλαβαίνετε, είναι διαφορετικές οι συνέπειες σε μια περιοχή που μπορεί το τουριστικό της προϊόν να πληγεί πάρα πολύ -ενδεχομένως, θα δούμε πώς θα πάνε τα πράγματα, δεν μπορούμε να είμαστε ακόμα τελείως σίγουροι- και διαφορετικές σε κάποια άλλη περιοχή.

Άρα στο οικονομικό πρόβλημα των ΟΤΑ όχι απλά δεν αφήσαμε την αυτοδιοίκηση μόνη της, αλλά τη στηρίζουμε με πράξεις και με συγκεκριμένα έργα και γι’ αυτόν τον λόγο και η αυτοδιοίκηση έχει παίξει έναν πάρα πολύ θετικό και δημιουργικό ρόλο κοινωνικής αλληλεγγύης και συνοχής σε μια πολύ δύσκολη περίοδο για τη χώρα.

Επίσης, θέλω να σας πω ότι αυτή η Κυβέρνηση είναι αποφασισμένη να προχωρήσει και μάλιστα σύντομα μια μεγάλη μεταρρύθμιση, την οποία έχει εξαγγείλει ο ίδιος ο Πρωθυπουργός, ο Κυριάκος Μητσοτάκης, και ο υποφαινόμενος Υπουργός Εσωτερικών, η οποία αφορά την πολυεπίπεδη διακυβέρνηση, με περαιτέρω ενίσχυση των αρμοδιοτήτων των δήμων και των περιφερειών. Ελπίζω και πιστεύω να μην αντιμετωπιστεί αυτή η μεταρρύθμιση με φοβικό τρόπο, αλλά να υποστηριχθεί από το σύνολο των πτερύγων του Κοινοβουλίου μας, γιατί πιστεύω ότι όλοι πρέπει να επιθυμούμε την περαιτέρω ενίσχυση αυτού του θεσμού, που είναι ο θεσμός της Βουλής και που είναι πιο κοντά στους πολίτες.

Σε ό,τι αφορά το πρόγραμμα «Αντώνης Τρίτσης», κύριε συνάδελφε, περιγράψατε εξαιρετικά καλά τις προτεραιότητες, τις ιεραρχήσεις του και υπολογίζω ότι σε δύο εβδομάδες θα είμαστε έτοιμοι όλα αυτά να τα κάνουμε προσκλήσεις προς την τοπική αυτοδιοίκηση, με βασικό στόχο να μην υπάρξει ούτε ένας δήμος που να μην ωφεληθεί απ’ αυτό το πρόγραμμα και η κατανομή των πόρων να γίνει με τον πιο δίκαιο τρόπο. Ελπίζω ότι στο μέλλον θα έχουμε τη δυνατότητα να ξανασυζητήσουμε πολύ αναλυτικά γι’ αυτό.

Δεν αντελήφθην πού βρίσκετε το κακό που αυτή η Κυβέρνηση εν μέσω κορωνοϊού βρήκε τη δυνατότητα και τον τρόπο να διασφαλίσει 2,5 δισεκατομμύρια ευρώ για τους δήμους και τις περιφέρειες, που θα προσφέρουν σαράντα χιλιάδες θέσεις εργασίας στον ιδιωτικό τομέα.

**ΕΜΜΑΝΟΥΗΛ ΣΥΝΤΥΧΑΚΗΣ:** Και άλλοι τα έλεγαν, και ο ΣΥΡΙΖΑ τα έλεγε.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Εσωτερικών):** Μιλήσατε για το αναπτυξιακό μας μοντέλο. Δεν έχω καταλάβει ποιο είναι το δικό σας αναπτυξιακό μοντέλο. Το δικό μας στοχεύει στην ανάπτυξη της οικονομίας, στην ισχυρή ανάπτυξη του ιδιωτικού τομέα της οικονομίας, στην ανάπτυξη των θέσεων απασχόλησης και μέσα απ’ όλα αυτά σε μια κοινωνία με περισσότερα δικαιώματα, περισσότερες ευκαιρίες και περισσότερες απολαβές και για τους εργαζόμενους και για τους επαγγελματίες και για την επιχειρηματική κοινότητα και για όλους, διότι στη δική μας αντίληψη οι διαχωρισμοί και οι διχασμοί μπορούν να κατατίθενται με έναν αμφιμονοσήμαντο ταξικό διαχωρισμό της κοινωνίας. Είδατε ότι αυτό που μας δίδαξε και η πρόσφατη πανδημία του κορωνοϊού είναι ότι όταν μιλάει κανείς για τη ζωή και τον θάνατο είμαστε όλοι ίδιοι και ίσοι, απειλούμαστε όλοι εξίσου και κανείς δεν σώζεται από τέτοιου είδους καταστάσεις.

Ας κρατήσουμε ισχυρά τα μηνύματα της ενότητας και της αλληλεγγύης, με την οποία ξεπέρασε αυτή την πολύ δύσκολη κατάσταση η ελληνική κοινωνία, χάρη βεβαίως και στις πάρα πολύ έγκαιρες και κρίσιμες αποφάσεις που πήρε πάνω του ο Πρωθυπουργός της χώρας Κυριάκος Μητσοτάκης, πράγμα που δεν ήταν και καθόλου σίγουρο ότι θα μπορούσε να γίνει. Στην υπόλοιπη Ευρώπη ήρθαν όλοι μετά από τον Κυριάκο Μητσοτάκη, ήρθαν όλοι μετά από την Ελλάδα και η χώρα μπόρεσε να αποτελέσει ύστερα από δέκα χρόνια παράδειγμα για όλον τον κόσμο, ενώ όλο το προηγούμενο διάστημα ήταν, δυστυχώς για μας, το «μαύρο πρόβατο».

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Θα συζητηθεί η δεύτερη με αριθμό 657/4-5-2020 επίκαιρη ερώτηση δεύτερου κύκλου του Βουλευτή Α΄ Αθηνών του Συνασπισμού Ριζοσπαστικής Αριστεράς κ. Χριστόφορου Βερναρδάκη προς τον Υπουργό Εσωτερικών, με θέμα: «Ιδιωτικοποίηση διαχείρισης του Λόφου Φιλοπάππου από ανώνυμη εταιρία ΟΤΑ κατά παράβαση νόμου».

Θα απαντήσει ο Υπουργός Εσωτερικών κ. Θεοδωρικάκος.

Ελάτε, κύριε Βερναρδάκη, έχετε τον λόγο.

**ΧΡΙΣΤΟΦΟΡΟΣ ΒΕΡΝΑΡΔΑΚΗΣ:** Ευχαριστώ, κυρία Πρόεδρε.

Κύριε Υπουργέ, στις αρχές Μάρτη ψηφίσαμε τον ν.4674/2020. Αντιλαμβάνομαι ότι εκείνη την ημέρα υπήρχε ένας φόρτος τροπολογιών και ενδεχομένως να μην έγινε κατανοητό τι ακριβώς ψηφίστηκε. Φέρατε μία τροπολογία με την οποία συστήθηκε ανώνυμη εταιρεία υπό την εποπτεία των Οργανισμών Τοπικής Αυτοδιοίκησης με την επωνυμία «Εθνικός Κήπος - Μητροπολιτικό Πράσινο Α.Ε», που περιλαμβάνει και την αξιοποίηση του λόφου Φιλοπάππου.

Ωστόσο -προσέξτε εδώ τι γίνεται- από το 2008 ο Λόφος του Φιλοπάππου έχει χαρακτηριστεί οργανωμένος αρχαιολογικός χώρος κι όπως ισχύει από το 2002, οι αρχαιολογικοί χώροι εμπίπτουν σε ειδικό προστατευτικό καθεστώς και η διοίκηση, η διαχείριση ασκείται από το δημόσιο και μόνο, εν προκειμένω, από το Υπουργείο Πολιτισμού, εφόσον αυτός είναι ο εποπτεύων φορέας ή εποπτευόμενος φορέας του Υπουργείου Πολιτισμού.

Μου έκανε φοβερή εντύπωση και τότε και σήμερα το γεγονός ότι ενώ κατατέθηκε τότε η τροπολογία -η Υπουργός Πολιτισμού βρισκόταν εκείνη την ώρα στο έδρανο- και παρά το γεγονός ότι έχουμε μια πρωτοφανή εισπήδηση σε αρμοδιότητα του Υπουργείου Πολιτισμού νομοθετικής πρωτοβουλίας του Υπουργείου Εσωτερικών, δεν υπήρξε καμμία αντίδραση. Ψηφίστηκε αυτή η τροπολογία χωρίς εικόνα για τη συνολική ρύθμιση τού τι ακριβώς συμβαίνει. Κακή νομοθέτηση προφανώς, διότι δεν έχει περάσει και από διαβούλευση, προφανώς γίνεται στο πόδι -θα έλεγα- και βεβαίως παρατηρεί κανείς και μια διακριτή νομική διάταξη, γιατί ενώ στο νομοσχέδιό σας υπήρχε η δυνατότητα καθεστώτος δημιουργίας εταιρειών ειδικού σκοπού από τη μεριά της τοπικής αυτοδιοίκησης, ωστόσο εδώ χρειάζεται να προσδιοριστεί και ο χώρος και το νομικό καθεστώς κ.ο.κ.. Βεβαίως, η «μπάλα» παίρνει και τον αρχαιολογικό χώρο του Φιλοπάππου.

Η ερώτηση είναι απλή: Τι θα κάνετε εσείς και η Κυβέρνηση για την αποκατάσταση της νομιμότητας, διότι εδώ έχουμε ευθεία παραβίαση του αρχαιολογικού νόμου και της συνταγματικής νομιμότητας;

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε. Ήσασταν συνεπέστατος.

Ελάτε, κύριε Υπουργέ.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Εσωτερικών):** Θα ήθελα να κάνω μια διευκρίνιση γύρω από τα γεγονότα, προκειμένου να είναι σαφή τα δεδομένα, διότι αν δεν ισχύουν τα δεδομένα, είναι προφανές ότι οι δύο ερωτήσεις που έχετε καταθέσει αγαπητέ συνάδελφε κύριε Βερναρδάκη, δεν ισχύουν, τουλάχιστον η μία.

Η πρώτη ερώτηση την οποία έχετε στο γραπτό σας κείμενο, λέει: «Ερωτάται ο κύριος Υπουργός για ποιον λόγο ιδιωτικοποιεί και εμπορευματοποιεί τη διοίκηση και τη διαχείριση του Λόφου Φιλοπάππου, κατά παράβαση του δημοσίου συμφέροντος και της υφιστάμενης νομοθεσίας». Δεν υπάρχει -οφείλω να σας ενημερώσω και να απαντήσω στην Εθνική Αντιπροσωπεία- ιδιωτικοποίηση και εμπορευματοποίηση της διοίκησης και της διαχείρισης του Λόφου Φιλοπάππου.

Με το άρθρο 100 του ν.4674/2020 συστήθηκε η ανώνυμη εταιρεία με την επωνυμία «Εθνικός Κήπος-Μητροπολιτικό Πάρκο Α.Ε.». Η εταιρεία αυτή, με έδρα φυσικά τον δήμο Αθηναίων, έχει ως μοναδικό μέτοχο τον Δήμο Αθηναίων. Δεν είναι ούτε ιδιωτική εταιρεία ούτε ιδιωτικοποιεί τίποτα ούτε εμπορευματοποιεί τίποτα. Μάλιστα, οι μετοχές του Δήμου Αθηναίων -που είναι ο αποκλειστικός μέτοχος- είναι μη μεταβιβάσιμες. Είναι δεσμευτικό από τον νόμο ότι δεν μπορεί ο Δήμος Αθηναίων να κάνει τίποτα αυτές τις μετοχές σε ό,τι αφορά το ιδιοκτησιακό τους καθεστώς.

Επίσης, αυτή η εταιρεία διοικείται από ενδεκαμελές διοικητικό συμβούλιο, το οποίο έχει ως πρόεδρο τον δήμαρχο Αθηναίων, άρα όχι κάποιον ιδιώτη επιχειρηματία, αλλά τον άνθρωπο που εξέλεξαν οι Αθηναίοι στη θέση του δημάρχου και τα υπόλοιπα δέκα μέλη ορίζονται από το δημοτικό συμβούλιο του Δήμου Αθηναίων. Επομένως, ειλικρινά αναρωτιέμαι πώς μπορεί να τεκμηριώσει κανείς ότι με αυτήν μας τη νομοθετική διάταξη ιδιωτικοποιήσαμε και εμπορευματοποιήσαμε τη διοίκηση και τη διαχείριση του Λόφου Φιλοπάππου.

Εγώ θέλω να είμαι τελείως ξεκάθαρος. Η τροπολογία αυτή, η νομοθέτηση αυτή, ανεξάρτητα από τη μορφή την οποία πήρε, κατετέθη ύστερα από αντίστοιχη συζήτηση και σχετικό αίτημα προφανέστατα -νομίζω ότι είναι τελείως αντιληπτό- του Δήμου Αθηναίων. Ικανοποιεί το Υπουργείο Εσωτερικών, ικανοποιήσαμε τη νομοθέτηση αυτή, ένα αίτημα του Δήμου Αθηναίων το οποίο κατετέθη, γιατί με αυτόν τον τρόπο μπορεί να γίνονται πολύ πιο αποτελεσματικά μια σειρά από πράγματα που αφορούν ιδίως τη διαχείριση καθαριότητας στην περιοχή του λόφου, τη δυνατότητα αποδοχής δωρεών για πράγματα που σχετίζονται με την αξιοποίησή του κ.λπ.. Δεν βρίσκω κάτι αρνητικό σε αυτό.

Επίσης, θέλω να σας πω ότι σε κάθε περίπτωση θεωρώ απολύτως αυτονόητο ότι ο Δήμος Αθηναίων για όλα αυτά τα θέματα θα πρέπει να συνεννοείται με το Υπουργείο Πολιτισμού, με τις υπηρεσίες του και την πολιτική του ηγεσία. Αυτό, όμως, εκ των ων ουκ άνευ, είναι θέμα σε κάθε περίπτωση σωστής διοίκησης και διαχείρισης που δεν έχω καμμία αμφιβολία ότι θα κάνει ο Δήμος Αθηναίων.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Ορίστε, κύριε συνάδελφε.

**ΧΡΙΣΤΟΦΟΡΟΣ ΒΕΡΝΑΡΔΑΚΗΣ:** Ευχαριστώ, κυρία Πρόεδρε.

Κατ’ αρχάς, να πάρουμε τα πράγματα από την αρχή. Προφανώς υπάρχει διαδικασία ιδιωτικοποίησης, αλλά δεν στάθηκα στην πρώτη μου ομιλία. Είναι σαφές, όμως, ότι η απάντησή σας ήταν η αναμενόμενη, κ.ο.κ..

Ειρήσθω εν παρόδω να σας πω ότι ιδρύετε την εταιρεία ειδικού σκοπού ως Α.Ε. Ποια είναι η πιθανή ιδιωτικοποίηση, καθώς δεν είναι σίγουρο ότι θα προκύψει; Η δυνατότητα, λοιπόν, ιδιωτικοποίησης έγκειται στο γεγονός ότι η εταιρεία αυτή μπορεί να κάνει, όπως κάνει με άλλους χώρους, μια σύμβαση ανάθεσης με ιδιώτη, εκμετάλλευσης κ.ο.κ.. Ας το κρατήσουμε αυτό. Έχουμε μια ιδεολογική διαφωνία σχετικά με το εάν η ιδιωτικοποίηση είναι καλό ή κακό πράγμα σε δημόσιους χώρους.

Η ερώτησή μου -και θέλω πραγματικά την απάντησή σας- είναι η εξής: Έχουμε μια νομοθετική αλληλουχία στον αρχαιολογικό χώρο. Έχουμε μια πρόβλεψη του νομοθέτη διαχρονικά που λέει ότι τέτοιες μορφές εταιρειών πρέπει να βρίσκονται μόνο υπό την αρμοδιότητα του Υπουργείου Πολιτισμού ή κάποιου εποπτευόμενου από το Υπουργείο Πολιτισμού. Εσείς τώρα, που είστε άλλο Υπουργείο, έρχεστε, κάνετε εισπήδηση αρμοδιότητας σε αρμοδιότητα άλλου Υπουργείου και μου λέτε ότι το κάνετε επειδή σας το είπε ο Δήμος Αθηναίων. Το ξέρω αυτό, είναι προφανές αυτό.

Το ερώτημα είναι ότι όλη αυτή η αλληλουχία είναι παράνομη. Θα σας διαβάσω μόνο την έκθεση του Γενικού Λογιστηρίου του Κράτους του 2019, που αναφέρεται στην ανάγκη τότε προστασίας των αρχαιολογικών μνημείων, η οποία λέει το εξής: «Τίθενται εκτός συναλλαγής και είναι ανεπίδεκτα χρησικτησίας υπό την προϋπόθεση ότι ανήκουν κατά κυριότητα ή νομή στο δημόσιο…» -μιλάει για τους αρχαιολογικούς χώρους και συνεχίζει- «και η αιτία κτήσης τους ή η χρήση τους ή η διοίκηση και η διαχείρισή τους από το Υπουργείο Πολιτισμού και Αθλητισμού σχετίζεται με την εξυπηρέτηση του δημοσίου σκοπού της προστασίας και ανάδειξης της πολιτιστικής κληρονομιάς, τα νεότερα μνημεία…» κ.λπ..

Εδώ πρέπει να απαντήσετε. Νομοθετείτε σε αρμοδιότητα άλλου Υπουργείου, νομοθετείτε κατά παράβαση της υφιστάμενης νομοθεσίας η οποία υπάρχει. Ακυρώσατε τη νομοθεσία του 2002; Έχει μπει στις καταργούμενες διατάξεις; Ακυρώσατε την υπουργική απόφαση και ό,τι αφορούσε τους αρχαιολογικούς χώρους του 2008; Ακυρώσατε τις τροπολογίες που είχαν γίνει το 2019, ακριβώς για να προστατευθεί η ιδιωτικοποίηση στο Ταμείο Αξιοποίησης των Αρχαιολογικών Χώρων; Αυτή είναι η βασική ερώτηση.

Για τα περί ιδιωτικοποίησης θα διαφωνήσουμε, αλλά εν πάση περιπτώσει ας μην μείνουμε σε αυτό. Απαντήστε μου στο διοικητικό, θεσμικό και νομοθετικό κομμάτι και πείτε μου: Κάνατε καλή νομοθέτηση; Ελέγξατε τι ψηφίζατε; Θα διορθώσετε την παρανομία στην οποία έχετε υποπέσει;

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Εσωτερικών):** Απάντησα και στα δύο σημεία νωρίτερα, κύριε συνάδελφε. Θα τα επαναλάβω μήπως ξεκαθαριστούν.

Κατ’ αρχάς, σε ό,τι αφορά το πρώτο, δεν είναι ιδεολογικό θέμα. Μην το μπερδεύετε. Προφανώς εμείς πιστεύουμε στον ιδιωτικό τομέα της οικονομίας και στη σύμπραξη του δημοσίου με τον ιδιωτικό τομέα. Προφανώς. Εσείς μας λέτε ότι δεν πιστεύετε. Όμως, εδώ η συζήτηση δεν είναι αυτή. Εδώ η συζήτηση είναι ότι η συγκεκριμένη ανώνυμη εταιρεία έχει έναν μέτοχο, τον Δήμο Αθηναίων, έχει πρόεδρο τον δήμαρχο Αθηναίων και διοικητικό συμβούλιο που αποτελείται από δέκα ανθρώπους που επιλέγει το δημοτικό συμβούλιο και έχει έναν απαρέγκλιτο όρο η νομοθέτησή μας, ότι οι μετοχές του Δήμου Αθηναίων δεν είναι μεταβιβάσιμες. Αυτό δεν είναι ιδεολογικό θέμα. Αυτό είναι πραγματικό γεγονός.

Το δεύτερο σημείο στο οποίο προφανώς στέκεστε πολύ περισσότερο, το διευκρίνισα από την εισαγωγική μου τοποθέτηση: Οποιεσδήποτε πράξεις, μελέτες, έργα, δράσεις, παρεμβάσεις πάνω στον συγκεκριμένο χώρο, που μπορεί να πραγματοποιήσει η συγκεκριμένη δημοτική εταιρεία για την οποία συζητάμε σήμερα, θα πρέπει να γίνουν σε διαρκή συνεργασία του Δήμου Αθηναίων με τις αντίστοιχες υπηρεσίες του Υπουργείου Πολιτισμού και Αθλητισμού, το οποίο σε κάθε περίπτωση έχει το δικό του πλαίσιο άσκησης του προβλεπόμενου ελέγχου γι’ αυτές τις εργασίες.

Γι’ αυτό είπα νωρίτερα ότι θεωρώ αυτονόητη τη συνεργασία και τη σωστή και χρηστή διαχείριση από την πλευρά αυτής της εταιρείας, πάντα σε συνεργασία με τις υπηρεσίες του Υπουργείου Πολιτισμού.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κύριε Υπουργέ.

Θα συζητήσουμε τώρα την πρώτη με αριθμό 649/30-4-2020 επίκαιρη ερώτηση δεύτερου κύκλου της Βουλευτού Χαλκιδικής του Συνασπισμού Ριζοσπαστικής Αριστεράς κ. Κυριακής Μάλαμα προς τον Υπουργό Τουρισμού, με θέμα: «Η τουριστική οικονομία της Χαλκιδικής αγωνιά για την επόμενη ημέρα».

Θα απαντήσει ο Υπουργός Τουρισμού κ. Θεοχάρης Θεοχάρης.

Κυρία συνάδελφε, έχετε τον λόγο.

**ΚΥΡΙΑΚΗ ΜΑΛΑΜΑ:** Ευχαριστώ, κυρία Πρόεδρε.

Κύριε Υπουργέ, όλο το προηγούμενο διάστημα οι δηλώσεις της ηγεσίας του Υπουργείου Τουρισμού χαρακτηρίζονται από ασάφεια. Μιλούσατε για υγειονομικά πρωτόκολλα, για υγειονομικά διαβατήρια, για κανόνες λειτουργίας που θα καθοριστούν στο μέλλον, για αεροπορικές συνδέσεις που θα δούμε εν καιρώ πώς θα λειτουργήσουν. Ακόμα και στην τελευταία σας παρέμβαση σε κομματική σύσκεψη της Νέας Δημοκρατίας επαναφέρατε το θέμα του υγειονομικού διαβατηρίου, το οποίο θα πρέπει να φέρνουν οι τουρίστες για να φιλοξενηθούν στα ξενοδοχεία μας. Όμως, καμμία συγκεκριμένη διευκρίνηση για όλα αυτά δεν έχει υπάρξει μέχρι στιγμής και δεν έχει υπάρξει την ώρα που τα ξενοδοχεία, τα τουριστικά καταλύματα και τα κάμπινγκ της Χαλκιδικής, μικρά και μεγάλα, παραμένουν κλειστά, χωρίς να γνωρίζουν το πότε ακριβώς θα ανοίξουν.

Τα ερωτήματα που θέτουν όλοι οι συλλογικοί φορείς του τουρισμού της Χαλκιδικής είναι πάρα πολύ συγκεκριμένα: Πότε θα ξεκινήσει η τουριστική περίοδος για τη Χαλκιδική; Γιατί δεν μπορούν να ανοίξουν και τα εποχικά τουριστικά καταλύματα την ίδια περίοδο με τα δωδεκάμηνης λειτουργίας; Είναι άλλες οι υγειονομικές συνθήκες στα μεν και άλλες στα δε; Η συντριπτική πλειοψηφία των καταλυμάτων της Χαλκιδικής είναι μικρής και μεσαίας δυναμικότητας και δεν παρατηρείται συνωστισμός. Γιατί, λοιπόν, τόσο αργά και κυρίως γιατί δεν υπάρχει από τώρα ενημέρωση για να κανονίσουν οι ξενοδόχοι όσες κρατήσεις τούς έχουν απομείνει; Επίσης, τι θα γίνει με τις πληρότητες; Θα υποχρεωθούν να ανοίξουν οι ξενοδόχοι με μισές πληρότητες;

Γιατί δεν υπάρχουν, κύριε Υπουργέ, απαντήσεις σε όλα αυτά; Τι θα γίνει με τα κάμπινγκ της Χαλκιδικής, που ήδη έχουν υποστεί ακυρώσεις από σχεδόν όλα τα προγραμματισμένα γκρουπ που είχαν για φέτος; Σε τι υγειονομικά πρωτόκολλα θα υποχρεωθούν και πότε θα ανοίξουν; Τι θα ισχύσει με τις αλλαγές στα καταλύματα; Θα πρέπει να αφήνεται ανάμεσα στην αποχώρηση και στην έλευση των τουριστών εικοσιτετράωρο για απολύμανση;

Κύριε Υπουργέ, όλα αυτά τα ερωτήματα δεν είναι καθόλου μα καθόλου θεωρητικά και οι επαγγελματίες του τουρισμού της Χαλκιδικής αναμένουν συγκεκριμένες απαντήσεις τώρα, γιατί ήδη εδώ και ένα μήνα βλέπουν τη σεζόν να καταστρέφεται. Τα καταλύματα τους είναι άδεια, η ασάφεια των δηλώσεων της Κυβέρνησης τούς βυθίζει όλο και περισσότερο στην αβεβαιότητα.

Θα θέλαμε, λοιπόν, συγκεκριμένες απαντήσεις στις ερωτήσεις που τέθηκαν και όχι εξαγγελίες και ευχολόγια.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εμείς, κυρία συνάδελφε.

Κύριε Υπουργέ, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Τουρισμού):** Ευχαριστώ πάρα πολύ, κυρία Πρόεδρε.

Πράγματι, κυρία συνάδελφε, κάνατε μια ερώτηση στις 30 Απριλίου και από τότε, στις 4 Μαΐου, βρέθηκα εδώ, σε αυτό το Βήμα και έδωσα τις γραμμές πάνω στις οποίες θα βασιστεί και βασίζεται το σχέδιο το οποίο το Υπουργείο Τουρισμού έχει επεξεργαστεί όλο αυτό το διάστημα σε πολύ καλή συνεργασία με τις περιφέρειες, με τα υπόλοιπα Υπουργεία, με τον ΕΟΔΥ, με όλους όσοι είναι εμπλεκόμενοι και φυσικά με τον ίδιο τον ιδιωτικό τομέα.

Σας είπαμε και τότε πως το σχέδιο αυτό είναι πλήρες και κινείται σε πέντε άξονες. Δεν νομίζω ότι αξίζει να το ξαναπώ. Επιμένετε σε μια λογική ασαφειών και ερωτημάτων. Την περασμένη Δευτέρα παρουσίασα και είπα ποιο θα είναι και το χρονοδιάγραμμά μας σε σχέση με το πρώτο θέμα που θέσατε, τα υγειονομικά πρωτόκολλα, που λέτε ότι είναι άγνωστα στους ξενοδόχους.

Σας διαβεβαιώνω ότι στις 8 Μαΐου είπαμε ως Υπουργείο από αυτό το Βήμα ότι θα είναι έτοιμα. Νωρίτερα δόθηκαν στο ΣΕΤΕ, στο ΞΕΕ, την ΠΟΞ και τους κοινωνικούς εταίρους. Τυγχάνει μάλιστα ο πρόεδρος της ΠΟΞ να είναι και από τη Χαλκιδική.

Ήδη, λοιπόν, είναι γνωστές οι παρεμβάσεις που πρέπει να γίνουν, τουλάχιστον ως θεσμική πρόταση του Υπουργείου Τουρισμού προς τους φορείς. Φυσικά είμαστε σε μια διαβουλευτική διαδικασία με την οποία θα κάνουμε τις τελευταίες διορθωτικές παρεμβάσεις, πάντοτε υπό την καθοδήγηση του Πρωθυπουργού Κυριάκου Μητσοτάκη, ο οποίος θα πάρει και τις τελικές αποφάσεις για την Κυβέρνηση.

Συνεπώς, τα ζητήματα είναι γνωστά στους αρμόδιους φορείς, το χρονοδιάγραμμα τηρείται και με βελτιωμένους χρόνους και φυσικά υπάρχουν και ειδικότερες παρεμβάσεις, άλλες παρεμβάσεις οι οποίες θα γίνουν συν τω χρόνω, για να μπορέσουμε να βοηθήσουμε συνολικά την τουριστική κίνηση της χώρας και ειδικότερα τη Χαλκιδική ή, αν θέλετε, τη βόρεια Ελλάδα, η οποία έχει μια ιδιαιτερότητα. Στηρίζεται κυρίως στον οδικό τουρισμό, έναν τουρισμό ο οποίος έχει πολλά πλεονεκτήματα, υπό την έννοια ότι εφόσον μια οικογένεια είναι στο αυτοκίνητό της νιώθει πιο ασφαλής και παίρνει πιο εύκολα την απόφαση να κάνει διακοπές μέσω του αυτοκινήτου της. Δηλαδή, όπως και ο εσωτερικός τουρισμός, είναι ένας τουρισμός που είναι πιο εύκολο να ξεκινήσει. Άρα, αυτό θα ληφθεί υπ’ όψιν και θα στηριχθεί ο τουρισμός της βόρειας Ελλάδας, για να μπορέσουμε να έχουμε την εκκίνηση η οποία είναι αναγκαία.

Συνεπώς, δεν υπάρχει καμμία ασάφεια. Υπάρχουν συγκεκριμένες προτάσεις. Υπάρχει συγκεκριμένο σχέδιο και υπάρχει μια Κυβέρνηση που ακούει την αγορά, ακούει τον Έλληνα ξενοδόχο, ακούει τον Έλληνα τουριστικό πράκτορα, ακούει όλες τις επιχειρήσεις του τουρισμού και συνδιαμορφώνει σε ένα πάρα πολύ δύσκολο περιβάλλον τις προϋποθέσεις που -πρέπει να το ξαναπώ, όπως το τόνισα και την προηγούμενη εβδομάδα- αν και εφόσον αυτές υπάρξουν, εμείς θα τις εκμεταλλευτούμε.

Όμως, υγειονομικά, είμαστε ακόμη σε μια περίοδο που δεν ξέρουμε -γιατί ξέρετε ότι οι γιατροί μας λένε ότι θέλουμε δεκαπέντε ημέρες- εάν η σταδιακή άρση των εσωτερικών περιορισμών γίνεται με τέτοιο τρόπο και με τέτοια ανταπόκριση από τον κόσμο, ώστε να μην ξεφεύγει ο έλεγχος.

Αυτή η Κυβέρνηση δεν θα βάλει σε κίνδυνο την υγεία του ελληνικού λαού. Όμως, αν υπάρξει συντεταγμένη διαδικασία η οποία μας επιτρέπει να ανοίξουμε και την τουριστική οικονομική δραστηριότητα, να είστε βέβαιοι ότι θα το πράξουμε, σε συνεργασία με τους ξενοδόχους και της Χαλκιδικής.

**ΠΡΟΕΔΡΕΥΟΥΣΑ (Σοφία Σακοράφα)**: Ευχαριστώ, κύριε Υπουργέ.

Κυρία συνάδελφε, έχετε τον λόγο.

**ΚΥΡΙΑΚΗ ΜΑΛΑΜΑ:** Κύριε Υπουργέ, δεν απαντήσατε στα συγκεκριμένα ερωτήματα που σας έβαλα. Αντιθέτως, σύμφωνα με αυτά που διαβάσαμε στο «Capital», το βράδυ της Παρασκευής παρουσιάσατε τα πρωτόκολλα σε μια διαδικτυακή συζήτηση της ΟΝΝΕΔ. Στην ΟΝΝΕΔ παρουσιάσατε τα πρωτόκολλα. Αυτή είναι η πρότασή σας για τον τουρισμό; Όχι στη Βουλή, ούτε στους επαγγελματίες, αλλά στη διαδικτυακή εκδήλωση που έκανε η ΟΝΝΕΔ!

Μάλιστα, το βίντεο αυτό συγκεκριμένα έχει κατέβει από το διαδίκτυο. Δηλαδή, ισχύουν αυτά τα πρωτόκολλα που παρουσιάσατε στην εκδήλωση της ΟΝΝΕΔ διαδικτυακά; Διότι εδώ δεν μας είπατε κάτι συγκεκριμένο. Μας είπατε ότι όλα θα γίνουν στον σωστό χρόνο. Αυτός ήταν ο σωστός χρόνος; Αυτόν εννοούσατε; Απαντήστε μου σε αυτό το ερώτημα. Αυτά ήταν, που κατεβάσατε από το διαδίκτυο; Ή απλώς ήταν μια επιφανειακή διαδικτυακή φανφάρα, την οποία αποσύρατε και τώρα δεν υπάρχει σαν βίντεο στο διαδίκτυο;

Παρ’ όλα αυτά, εγώ θα επιμείνω και θα σας πω ότι οι επαγγελματίες της Χαλκιδικής εκπέμπουν SOS. Δεν έχουν κάτι συγκεκριμένο, πέρα από αυτό που είδαν στο διαδίκτυο και το οποίο τώρα, αυτή τη στιγμή, δεν υπάρχει. Ασφαλώς, και έχουμε μιλήσει και με τους φορείς και με τους συλλόγους και με τα σωματεία των εργαζομένων, των επαγγελματιών, όλων των επαγγελματιών. Και θα επανέλθω και σε άλλα ερωτήματα.

Γνωρίζετε πότε θα αποκατασταθούν οι αεροπορικές συνδέσεις με τις χώρες της Ευρώπης; Όπως καταλαβαίνουμε εμείς από ξένους αξιωματούχους, ενδέχεται κάποιες χώρες, όπως η Γαλλία, η Μεγάλη Βρετανία και η Ισπανία, να μην τις αποκαταστήσουν ή ακόμη και να τις επιτρέψουν επιβάλλοντας δεκατετραήμερη καραντίνα σε όσους επιστρέφουν. Έχετε, λοιπόν, εσείς κάποια συγκεκριμένη πληροφορία επί τούτου; Το συζητάτε με τους Ευρωπαίους ομολόγους σας; Η απάντησή σας είναι κρίσιμη, γιατί οι ξενοδόχοι της Χαλκιδικής περιμένουν να δουν αν θα ακυρώσουν κρατήσεις, κύριε Υπουργέ, και αν θα μπορέσουν έγκαιρα να αναζητήσουν νέους πελάτες στις χώρες αυτές.

Το δεύτερο κρίσιμο ζήτημα είναι ο οδικός τουρισμός. Ο οδικός τουρισμός είναι πάρα πολύ σημαντικός. Γι’ αυτό, λοιπόν, ρωτώ: Πότε θα ανοίξουν τα σύνορα για τον οδικό τουρισμό της Χαλκιδικής; Αυτό είναι ένα πολύ μεγάλο ερώτημα, κύριε Υπουργέ, γιατί δεκάδες χιλιάδες κρατήσεις εξαρτώνται από την απάντησή σας αυτή.

Με ποιες χώρες συζητάτε; Με τα Βαλκάνια; Τη Βουλγαρία; Τη Σερβία; Τη Ρουμανία; Τη Βόρεια Μακεδονία; Είναι οι χώρες αυτές μέσα στο σκεπτικό σας; Μιλάμε για εκατομμύρια τουριστών, που ήδη έχουν πληρώσει καταλύματα, ήδη έχουν δώσει προκαταβολές για τον Ιούνιο, τον Ιούλιο και τον Αύγουστο και περιμένουν. Αυτό είναι πολύ σημαντικό να μας το απαντήσετε, τουλάχιστον αυτό για τον οδικό τουρισμό.

Βεβαίως, θα θέλαμε να μας απαντήσετε αν έχετε συζητήσει με τους αρμόδιους Υπουργούς της Κυβέρνησης για το πώς θα στηρίξετε με φοροαπαλλαγές τις τουριστικές επιχειρήσεις και το πώς θα αντιμετωπιστεί η τεράστια ανεργία στον κλάδο αυτό.

**ΠΡΟΕΔΡΕΥΟΥΣΑ (Σοφία Σακοράφα)**: Ευχαριστούμε.

Κύριε Υπουργέ, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Τουρισμού):** Δεν είμαι σίγουρος για τι κατηγορείτε ακριβώς αυτή την Κυβέρνηση. Για τον κορωνοϊό; Η Κυβέρνηση αντιμετωπίζει, αρχικά το υγειονομικό ζήτημα, με σοβαρότητα. Σε δεύτερο χρόνο αίρονται τα εσωτερικά μέτρα, με σοβαρότητα. Πρώτη από κάθε άλλη ευρωπαϊκή χώρα παρουσιάζει τα βήματα, εάν και εφόσον -ξαναλέω- οι γιατροί μάς επιτρέψουν να προχωρήσουμε και στα επόμενα βήματα. Και θα είμαστε εδώ να κάνουμε τις ανακοινώσεις όταν πρέπει. Εξάλλου, δεν υπάρχει καμμία άλλη χώρα η οποία έχει κάνει ανακοινώσεις, για να μας μέμφεστε ότι έχουμε καθυστερήσει.

Είναι κρίσιμη περίοδος. Είναι μια περίοδος στην οποία η αξιολόγηση για την πρώτη άρση των μέτρων «τρέχει». Πρέπει να τη δούμε. Και κάνουμε και από αυτό το Βήμα και από κάθε βήμα, είτε συλλογικό είτε ατομικό, την έκκλησή μας προς τον ελληνικό λαό ότι πρέπει να τηρήσουμε αυτά που μας λένε οι ειδικοί, όπως το κάναμε με τόση ευλάβεια και τόση μεγάλη επιτυχία έως τώρα. Είναι προϋπόθεση.

Είναι η εβδομάδα στην οποία η Ευρώπη παίρνει κρίσιμες αποφάσεις. Και, φυσικά γίνονται συζητήσεις με όλες τις χώρες, με πάρα πολλές. Και κάποιες από αυτές είναι πιο προχωρημένες, κάποιες δεν είναι. Δεν είναι κάθε χώρα στην ίδια κατάσταση. Δυστυχώς, υπάρχουν χώρες οι οποίες είναι ακόμα στη βαθιά κρίση του κορωνοϊού. Και εμείς είμαστε τρία βήματα μπροστά. Φταίει η Κυβέρνηση και για αυτό; Φταίει ο Κυριάκος Μητσοτάκης, που είναι πιο μπροστά από τους υπόλοιπους ηγέτες, που πήρε τις σωστές αποφάσεις; Οι συζητήσεις, λοιπόν, γίνονται. Όμως, θα γίνονται ανάλογα και με την ικανότητα της άλλης μεριάς να συζητήσει.

Σας διαβεβαιώνω, λοιπόν, ότι και σε ευρωπαϊκό επίπεδο και σε διμερές επίπεδο γίνονται οι κατάλληλες ενέργειες, ώστε να μπορέσουν να υπάρξουν οι κατάλληλες συμφωνίες για να ξεκινήσει ο τουρισμός. Όμως, αυτό θα γίνει με προσοχή στην υγεία του Έλληνα πολίτη, με προσοχή στην υγεία του όποιου φιλοξενούμενου, του όποιου τουρίστα θα μας τιμήσει με την παρουσία του σήμερα.

Για να απαντήσω, λοιπόν, συγκεκριμένα στα θέματα που είπατε, ξέρετε ότι υπάρχει μία ομάδα κρούσης, μία Task Force για τον τουρισμό, μέσα στο πλαίσιο της Κυβέρνησης, με τον συντονισμό του Υπουργείου Τουρισμού. Και όλα τα μέτρα, και σε υγειονομικό και σε οικονομικό και σε διπλωματικό και σε επίπεδο μάρκετινγκ, αλλά και σε όλα τα επίπεδα, με τις προσπάθειες που έχουν ήδη γίνει και που έπονται, θα ολοκληρωθούν όταν είναι ώριμο να συμβεί.

Αυτή είναι μια εβδομάδα σημαντική. Τα σχέδια όλα τίθενται και θα τεθούν υπ’ όψιν του Πρωθυπουργού, υπό την καθοδήγηση του οποίου λειτουργούμε συνεχώς και οι τελικές αποφάσεις θα παρθούν και θα ανακοινωθούν όταν πρέπει.

Τα πρωτόκολλα υπάρχουν από την Πέμπτη στους κοινωνικούς εταίρους. Τους ευχαριστώ δημόσια από αυτό το Βήμα, γιατί η συνεργασία μας συνεχίστηκε και μέσα στο Σαββατοκύριακο και είμαστε στην τελική φάση της διαβούλευσης, μια θεσμική διαδικασία την οποία θα τηρήσουμε απαρέγκλιτα. Όλα τα υπόλοιπα είναι παραφιλολογίες, στις οποίες εγώ δεν προτίθεμαι να απαντήσω.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα)**: Και εγώ σας ευχαριστώ, κύριε Υπουργέ.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΟΥΣΑ (Σοφία Σακοράφα):** Με τη συναίνεση του Σώματος και ώρα 19.29΄ λύεται η συνεδρίαση για την Τετάρτη 13 Μαΐου 2020 και ώρα 9:00΄, με αντικείμενο εργασιών του Σώματος: κοινοβουλευτικό έλεγχο, συζήτηση επίκαιρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**